टटका खबर (शनिचर, 26 सितंबर 2015) – टटका खबर\nसंयुक्त राष्ट्र के 70वां सालगिरह पर आमसभा के संबोधित करत प्रधानमंत्री नरेंद्र मोदी सुरक्षा परिषद में सुधार आ एकर प्रतिनिधित्व व्यापक करे के जोरदार वकालत करत कहलन नि एकर विश्वसनीयता आ औचित्य बनवले राखे ला अइसन कइल जरूरी हो गइल बा. कहलन कि गरीबी मुक्त विश्व बनावल पर्यावरण के बचवले राखलो से बेसी जरूरी बा. अपना संबोधन में पीएम मोदी एको बेर पाकिस्तान के नामो ना लिहलन.\nसंयुक्त राष्ट्र संघ के सतत विकास शिखर सम्मेलन के संबोधित करत पीएम मोदी कहलन कि भारत जवन राह चुनले बा ओहमें आ संयुक्‍त राष्‍ट्र के प्रस्‍तावित सतत विकास लक्ष्‍य में अनेके बात एक जइसन बा. भारत में गरीबी मिटावे के लक्ष्य सबले ऊपर राखल गइल बा. कहलन कि जबले गरीबी रही तबले शांतिपूर्ण विश्व आ न्यायपूर्ण व्यवस्था ना बनावल जा सके.\nसंयुक्‍त राष्‍ट्र महासभा साल 2030 ले गरीबी खतम करा देबे आ आगे चल के सतत् विकास के नयका वैश्विक एजेण्‍डा के अनुमोदन क दिहलसि.\nगुजरात हाई कोर्ट के एगो फैसला में कहल गइल बा कि बाल विवाह निषेध कानून मुस्लिमो समुदाय पर लागू होखी आ एकरा पर मुस्लिम कानून के प्रावधान हावी ना हो पाई. कहले बावे कि बाल विवाह अधिनियम एगो विशेष कानून ह जवन मुस्लिम पर्सनल लॉ, हिन्‍दू विवाह कानून भा कवनो दोसरा कानून से ऊपर रही.\nखगोलीय अध्ययन खातिर बनावल भारत के पहिलका विशेष एस्ट्रोसैट उपग्रह सोमार का दिने छोड़ल जाई आ एह खातिर उलटा गिनिती शुरु हो गइल बा. सोमार के सबेरे दस बजे पी एस एल वी – सी 30 यान अपना साथे एस्‍ट्रोसैट के अलावे अनेके देशन के छह गो छोटहन उपग्रहो लेके जाए वाला बा. एहमें अमेरिका के चार गो आ इंडोनेशिया अउर कनाडा के एकहएक गो उपग्रह शामिल बा. एक हजार पांच सौ तेरह किलोग्राम वजन वाला एस्ट्रोसैट पांच साल ले अंतरिक्ष में काम करी.\nखुरपी के बिआह में हँसुआ के गीत गावे के अभ्यासी पाकिस्तान मौके बेमौके भारत का खिलाफ कश्मीर राग गावे से बाज ना आवे. काल्हुओ ऊ आरोप लगवलिस कि भारत अपना सीमा पर दस मीटर ऊँच आ करीब चालीस मीटर चौड़ा दीवाल बनावे वाला बा. ओकरा हिसाब से ई दीवाल 197 किलोमीटर लमहर होखी. सबले खास बात ई बतवलसि कि एह बात के जानकारी ओकरा एगो आतंकी से मिलल बा.\nदिल्ली पुलिस के कहना बा कि आआपा के नेता आ दिल्ली सरकार के कानून मंत्री रहल सोमनाथ भारती पेशेवर अपराधियन लेखा काम करत बाड़न आ पुलिस से बचे खातिर अपराधियन के सहयोग से बार बार आपन मोबाइल आ डेरा बदलत बाड़न. एह बीच सोमनाथ भारती नाहियो त एक दर्जन मोबाइल नंबर बदलले बा आ यूपी अउर हरियाणा में ठिकाना बदलत रहऽता.\nसऊदी अरब के मक्का में बियफे का दिने मचल भगदड़ में मरेवालन में अबले 18 गो भारतीय नागरिकन के पहचान हो गइल बा. एह में 11 लोग गुजरात से गइल रहुवे. एहमें बलिया जिला के रसड़ा इलाका के डुमरी गाँव के एगो हाजी मकबूल आलमो के मौत भइल बा.\nबीजेपी सांसद उदित राज के तीन गो समर्थकन के एगो आइएएस अधिकारी पर हमला के आरोप में गिरफ्तारी के बाद सांसद दिल्ली के लेफ्टिनेंट गवर्नर नजीब जंग के उनुका पद से हटावे के मांग कइले बाड़न. जंग के ‘सुपर किंग’ कहत उदित राज के कहना बा कि जंग चुनल जनप्रतिनिधियनो के बात नइखन सुनत.\nप्रधानमंत्री नरेंद्र मोदी के आध्यात्मिक गुरु स्वामी दयानंद गिरि के शुक का सबेर शीशमझाड़ी के दयानंद आश्रम में गंगा तट पर भू-समाधि दे दीहल गइल. वैदिक मंत्रोच्चार का बीच पवित्र अभिषेक के कर्मकाण्ड पूरा कइल गइल.\nकेन्द्र सरकार मुद्रा योजना के तहत एह लेखा साल में छोटका कारोबारियन के 1.22 लाख करोड़ रुपिया कर्जा में बाँटे के लक्ष्य रखले बिया. एह बात के जानकारी देत वित्त मंत्री अरुण जेटली कहलन कि अबले 37 लाख छोटका कारोबारियन के 24,000 करोड़ रुपिया दीहल जा चुकल बा. सरकार सभका के याद दिआवत बिया कि ई करजा ह अनुदान ना.\nबिहार विधानसभा चुनाव के प्रचार कामे बिहारे ना बिहार का बाहरो करावल जात बा. दिल्ली में रहे वाला प्रवासी बिहारियन के लुभावे खातिर दिल्ली में बहुते पोस्टर लगावल गइल बा. पोस्टर लगावे के एह लड़ाई में भाजपा सबका से आगे बिया.\n2 अक्टूबर से पीएम मोदी बिहार में भाजपा खातिर चुनाव प्रचार शुरु करीहें आ चुनाव खतम होत होत नाहियो त बीस से पचीस गो ले रैली करीहें. पहिला रैली2अक्टूबर के बांका में होखे जात बा. नीतीश आपन चुनाव प्रचार आजु शनिचर का दिने समस्तीपुर जिला के कल्याणपुर में सभा क के करीहें.\nराहुल के गायब भइला के जतना चिंता भाजपा के बा ओतना चिन्ता कांग्रेसो के नइखे काहे कि ओकरा मालूम बा कि बिहार में जवान गत पर कांग्रेस चहुँप चुकल बिया ओहिजा केहु कुछ ना करा सकी. मिले के त 41 गो सीट मिलल बा कांग्रेस के बाकिर सगरी जहाँ ओकर हालत कमजोरे बा. उपर से राहुल के लगुआ भगुआ अलगे नाराज बाड़ें कि पार्टी ओकनी के इचिको भाव नइखे देत.\nदरभंगा मेडिकल कॉलेज अस्पताल, लहेरियासराय में भर्ती तीन गो महिला मरीजन के मौत एह चलते हो गइल कि आईसीयू में आक्सीजन के सप्लाई ना रहुवे आ खाली सिलिण्डर से काम चलावल जात रहुवे. एह मामला में तीन गो कर्मचारियन के निलंबित कर दीहल गइल बा.\nवाराणसी में गणेश प्रतिमा विसर्जित करे से रोकला पर भइल विवाद आ साधुअन पर पुलिस के लाठी चार्ज के जाँच मजिस्ट्रेट से करावे के आदेश दीहल गइल बा. पुलिस जबरदस्ती सगरी मूर्तियन के लक्ष्मीकुण्ड में विसर्जित करवा दिहलसि.\nएकात्म मानववाद के प्रणेता पंडित दीनदयाल उपाध्याय के सौवां जन्मदिवस के अवसर पर शुक का दिने यूपी में कई जगहा श्रद्धांजलि सभा के आयोजन भइल.\nकेन्‍द्रीय प्रत्‍यक्ष कर बोर्ड काल्हु कोलकाता में हवाला के एगो बड़का गिरोह के सरगना एस नागराजन के गिरफ्तार क लिहलसि. खुफिया ब्‍यूरो से मिलल जानकारी का बाद तमिलनाडु के एगो जाली लॉटरी व्‍यापारी के कोलकाता आ सिलिगुड़ी के ठिकाना पर छापा मारके 80 करोड़ से अधिका के नकदी आ जाली लाटरी टिकट बरामद कइल गइल.\nलोकसभा अध्‍यक्ष सुमित्रा महाजन शुक का दिने नई दिल्‍ली में नेहरू स्‍मारक संग्रहालय में पंडित दीनदयाल उपाध्‍याय जयंती समारोह के उद्घाटन कइली. ई समारोह साल भर ले चलावल जाई. एह मौका पर ट्वीट क के पीएम मोदी कहलन कि अब समय आ गइल बा कि पंडित दीनदयाल उपाध्‍याय के देखावल एकात्म मानववाद के राह पर चलल जाव आ अइसन विकसित देश बनावल जाव जहाँ सबले गरीबो आदमी अपना के उपेक्षित जिन महसूस करे.\nपड़ोसी देश नेपाल के संविधान में मधेसियों के जायज हक ना मिलला का खिलाफ उग्र प्रदर्शन चलत बा. एह चलते भारत-नेपाल सीमा पर सशस्त्र सीमा बल पूरा चउकस बा आ आए जाए वाला लोगन के गहन तलाशी कइल जा रहल बा.डसानिया मिर्जा आ मार्टिना हिंगिस के जोड़ी गुवांग्झो ओपन टेनिस टूर्नामेंट के महिला डबल्स के फाइनल में पहुंच गइल बावे. सेमीफाइनल में ई जोड़ी इस्राइल के जुलिया ग्लूशको आ स्वीडन के रेबेका पीटरसन के जोड़ी के हरवलसि.\nTags: News in Bhojpuri, एकात्म मानववाद, खबर भोजपुरी में, टटका खबर, दीनदयाल उपाध्याय, नरेन्द्र मोदी, बिहार विधान सभा चुनाव, मक्का, सतत विकास सम्मेलन, संयुक्त राष्ट्र


सरधांजलि आ तिलांजलि (बतकुच्चन 139) – Anjoria\nDecember 16, 2013 Editor भाषा 0\nआजु जब बतकुच्चन करे चलल बानी त टीवी प बकतूत होखत बा. अटकर पचीसी लगावे वाला लोग आपन आपन अंदाज लगावे में लागल बा कि ऊँट कवना करवट बइठी. अब ऊँट के का, कवनो करवट बइठ सकेला. आ एही सब का बीच हमरा दिमाग में बतकुच्चन के मसाला भेंटा गइल. सरधांजलि आ तिलांजलि. साध आ सधल साधल.\nजवना जीयत आदमी ला सरधा होला उ मर जाव त ओकरा के सरधांजलि दीहल जाला. जीयत के सरधांजलि ना दीआव मन करे त तिलांजलि जरूर दीहल जा सकेला. सरधांजलि मुअले पर दिआला. अँजलि माने कि अँजुरी. दुनु हाथ मिला के कटोरा जस बना लीहल जाव त ओकरा के अँजुरी कहाला. अब एह अँजुरी से फूल चढ़ावल जाव भा पानी भा तिल. अंजलि भर तिल माने कि तिलांजलि बाकिर एकर असल मतलब होला तजल. भा छोड़ल. केहू से भा कवनो विचार से हर तरह के नाता तूड़ल. से एह चुनाव में मतदाता जिनका के तिलांजलि दे दिहले उ हार गइल. जेकरा के माथे चढ़ा लिहलें से जीत गइल. जिनका में सरधा रहल उनका के जीता दीहल लोग आ जिनका में ना रहल उनका के तिलांजलि दे दीहल.\nसरधे से मिलल जुलल शब्द होला साध. साध माने कि कामना, इच्छा. जे अपना साध के साध लीहल से साधक हो गइल. साध के साधे ला साधना करे के पड़ेला. साधना ला साधन कम साध के जरूरत बेसी होला. काहे कि साध ना रही त साधना ना हो पाई. आ साधक का मन में साध होखल जरूरी होला. साधना आ सधुक्कड़ी में फरक होला. चाह गई चिन्ता मिटी मनवा बेपरवाह, जिनको कछु नहीं चाहिए सो है शाहंशाह. अब एहिजा आ के साधक आ साधू,का बीच मामिला गड्डमड होखे लागल बा. दिमाग साधु सन्यासी आ संत का बीच के अंतर खोजे लागल बा. साधु जरुरी नइखे कि संतो होखे. साधु आचरण आ बेवहार से होला जबकि संत विचार से.\nअब चलल जाव सधल साधल प. प लिखनी त याद पड़ल कि अंगरेजिए में कबो कबो आर सायलेंट ना होला भोजपुरिओ मे कबो कबो र के सायलेंट राखे पड़ेला. भोजपुरी के वर्तनी तय करे के होखे त अपना बोली प ध्यान दीं. उहे लिखीं जे बोलीलें. भोजपुरी में एगो बड़का विवाद ई के इस्तेमाल में होला. भइल लिखल जाव कि भईल? कइल लिखल जाव कि कईल? एकर जवाब ई बा कि जब कइल, गइल, भइल, धइल बोलीलें त उहे लिखल करीं आ माई़ भाई, गाई बोलीले त उहे सही बा. आ गलत बोलीलें त सुधार लीं ओकरा ला गलत लिखहूं के आदत मत डाल लीं.\nहँ त सधल साधल मतलब जवना के साध लिहल गइल होखे आ ओही साध लीहल तरीका से करे के सधल साधल कहाला. जवना के साधे के बा से साध्य ह आ जवन सधा गइल तवन सध गइल. सधला के एगो मतलब खतम होखल भा पूरो होखल होला. अब इ सधल खाना सधला का बारे में होखो भा साध्य सधला के, सवाल सधला के.\nअब अउर कुछ सधल होखे भा ना हमार त मामिला सध गइल से चलत बानी, तबले रउरा एकरा के सधाईं जवन परोसा गंइल बा.\n‘बाज गइल डंका’ के संगीतमय मुहूर्त डंका बजाई के


पाँच गो नायिकायन के नायक बाड़े रविकिशन – Anjoria\nपाँच गो नायिकायन के नायक बाड़े रविकिशन\nजनवरी 4, 2011\nभोजपुरी सिनेमा के सदाबहार सुपरस्टार रविकिशन भोजपुरी फिल्म “रामपुर के लक्ष्मण” में पाँच गो नायिका का साथे प्यार करत नजर अइहें. फिल्म में रविकिशन एगो गवई जवान के किरदार में बाड़न जिनका के लुभावे खातिर पाँच गो खूबसूरत बला उनका पाछा पड़ल बाड़ी आ रविकिशन सभका के नचवले बाड़न. एह पाँच नायिका में अक्षरा सिंह, गुंजन पंत, संगीता तिवारी, अनारा गुप्ता आ दिव्या द्विवेदी शामिल बाड़ी. एनसी इन्टरप्राइजेज का बैनर में चन्दन सिंह के बनावल एह फिल्म के हैरी फर्नान्डीज निर्देशित कइले बाड़न. फिल्म में रविकिशन के सगरी नायिकायन का साथे मनमोहक दृश्य, गीत, आ नृत्य बा. फिल्म में एह मुख्य कलाकारन का साथे सिकन्दर खरबन्दा, ब्रजेश त्रिपाठी, अनूप अरोड़ा, के के गोस्वामी, गोपाल राय, माया यादव, रमाशंकर सिंह, संजय सिंह, अवधेश मिश्रा बाड़े. संभावना सेठ आ कोमल ढिल्लो पर जानदार आयटम गीत फिल्मावल गइल बाड़ी सँ. गीत प्यारेलाल यादव, श्याम देहाती, राकेश सिंह, आ सच्चिदानन्द कवच के बा आ संगीत बा गुणवन्त सेन के. डायलाग मनोज सिंह के लिखल बा त कैमरा संचालन प्रमोद पाण्डेय के, नृत्य पप्पू खन्ना, रामदेवन, आ रिक्की गुप्ता के निर्देशन में बा. निर्माता चन्दन सिंह झारखण्ड के हजारीबाग के हउवें आ “रामपुर के लक्ष्मण” से पहिले सुपर हिट फिल्म “राम बलराम” बना चुकल बाड़े. “रामपुर के लक्ष्मण” जनवरी महीना में रिलीज होखे वाला बा.\nआखिरी रास्ता में निरहुआ के एक्शन अवतार\nरिंकू घोष आजुकाल्ह थाना के चक्कर लगावत बाड़ी.


शुगर के इलाज में इस्तेमाल होखेवाला करिया टमाटर के खेती अब बिहार में होई\nबिहार के किसान अब करिया टमाटर के अपना खेत में पैदा क सकतारे। मूलरूप से आस्ट्रेलिया के इ टमाटर के खेती अभी तक हिमाचल प्रदेश में होखत रहे। लेकिन अब पूर्वी चंपारण के पीपराकोठी के कृषि विज्ञान केंद्र से जल्दिए एकर पौधा मिले सकी।\nशुगर के रोगी खाती रामबाण करिया टमाटर के खेती खाती पौधा तैयार होखला के बाद किसान के गोष्ठी बोलावल जाई। कृषि विज्ञान केंद्र के समन्वयक डॉ. केके झा अवुरी वैज्ञानिक अरविंद कुमार पछिला दिन हिमाचल प्रदेश के दौरा प गईल रहले। उहां करिया टमाटर के खेती प अध्ययन कईले।\nओकरा बाद पीपराकोठी केविके परिसर में टमाटर खाती नर्सरी तैयार भईल। एही महीना में खेत में एकर बिया (बीज) छिड़कल जाई। अवुरी पौधा तैयार होखला के बाद किसान के गोष्ठी बोलावल जाई। एकरा में प्रशिक्षण दिहला के बाद पौधा दिहल जाई, ताकि रोग निरोधक ए टमाटर के खेती बिहार के चंपारण निमन से कईल जा सके।\nबतावल जात कि फसल तैयार होखला के बाद एकरा के कवना बाजार में बेचल जाई ए योजना प कृषि विभाग काम करता। केंद्रीय कृषि आ किसान कल्याण मंत्री राधामोहन सिंह विभागीय वैज्ञानिक के निर्देश देले बाड़े कि लगातार खेती के क्षेत्र में नाया-नाया प्रयोग करस।\nजानकारी के मुताबिक करिया टमाटर के खेती भी लाल टमाटर निहन होखेला। एकरा कुछ अलग से करे के जरूरत ना होई। इ बहरी से करिया अवुरी भीतर से लाल होखेला। कच्चा खाए ना जादे खट्टा बा ना जादे मीठा, एकर स्वाद नमकीन जईसन होखेला।\nजानकारी के मुताबिक जनवरी में एकर नर्सरी तैयार हो जाला अवुरी बिया डालल जाला। मार्च के अंत तक पौधा के रोपाई कईल जा सकता। एकरा में फल लागे में लाल टमाटर से तनिका जादे समय लागेला। लाल टमाटर करीब तीन महीना में पाक जाला, जबकि करिया टमाटर के पाके में करीब चार महीना लागेला।\nपूर्वी चंपारण के पीपराकोठी कृषि विज्ञान केंद्र के समन्वयक डॉ. केके झा कहले कि करिया टमाटर के खेती पूर्वी चंपारण में होखे, एकरा खाती नर्सरी तैयार बा। बिया समय से डालल जाई। पौधा तैयार होखेते प्रशिक्षण के बाद किसान के पौधा दिहल जाई।\nजानकारी के मुताबिक जदी आप शुगर से लड़ के थाक गईल बानी त करिया टमाटर आप खाती रामबाण साबित हो सकता। ए टमाटर के सबसे खास बात इ बा कि एकरा के कैंसर के इलाज में भी प्रयोग कईल जाला।\nइ टमाटर आंख खाती बहुत फायदेमंद बा। इ शरीर के विटामिन ए अवुरी विटामिन सी के जरुरत के पूरा करेला। विटामिन ए आंख खाती बहुत फायदेमंद होखेला।\nFirst Update: 18 January, 2018 07:52 PM


राज्य सरकार आदेश दिहले बिया कि सगरी ग्रामसभा के बइठकन के वीडियोग्राफी करावल जाव आ ओकरा के सम्हार के राखल जाव.\nबसपा सांसद धनंजय सिंह का खिलाफ गैंगस्टर कानून लगा दिहल गइल बा. पिछला साल अप्रेल में जौनपुर के केराकत थाना इलाका में टोलटैक्स का झगड़ा में दू आदमी के गोली मार के हत्या कर दिहल गइल रहे जवना मामिला में धनंजय के गिरफ्तार कर लिहल गइल बा.\nशुक का दिने एगो निजी कंपनी के हेलीकाप्टर ढेर देर ले आगरा के ताजमहल के चक्कर मरलसि जवना से घबराइल भारतीय पुरातत्व संरक्षण थाना में केस दर्ज करा दिहलसि.\nशीतलहरी का चपेटा में पूरा प्रदेश आ गइल बा. कई जगहा तापमान सात डिग्री से कम हो गइल बा.\nलीवर के खराबी का चलते अस्पताल में भरती शायर अदम गोंडवी उर्फ रामनाथ सिंह के हालत में सुधार हो रहल बा.


चुनाव जीत मारीशस के प्रधानमंत्री पद के किरिया धइलन प्रविन्द – टटका खबर\nदेश-दुनिया भोजपुरी पट्टी राजनीति\nNov 12, 2019 अनिरुध जगनाथ, गिरमिटहा, प्रविन्द कुमार जगनाथ, भोजपुरी, मारीशस\nसाल 2017 में बिना चुनाव जीतले तब के पीएम आ अपना पिता अनिरुध जगनाथ से मारीशस के कमान धरे वाला पीएम प्रविन्द कुमार जगनाथ हालही में करावल गइल चुनाव में अपना गठबन्हन के शानदार जीत दिअवला का बाद आजु 12 नवम्बर 2019 के फेरु प्रधानमंत्री बन गइलन.7नवम्बर के भइल चुनाव में उनुका गठबन्हन – मारिशियन एलाएन्स – के 70 में से 42 सीट पर जीत मिलल जबकि उनुकर नजदीकी विरोधी नवीन रामगुलाम के गठबन्हन – नेशनल एलाएन्स – महज 17 सीट जीत पवले. मारीशस के राजनीति में जगनाथ दक्खिनपंथी आ रामगुलाम वामपंथी मानल जालें. धुर बँवारा गिरोह मारिशियन मिलिटेन्ट मूवमेन्ट के9सीट मिलल बा.\n25 दिसम्बर 1961 का दिने जनमल प्रविन्द कुमार के पाँच बरीस ला पीएम पद के किरिया मारीशस के राष्ट्रपति बारलेन बैपूरी धरवलन. प्रविन्द कुमार के मंत्रिमंडल में 23 गो मंत्री बाड़न. एहमें3गो औरत मंत्री बाड़ी. बैंक आफ मारीशस के डेपुटी गवर्नर रहल रंगनादेन पड़याक के नयका वित्तमंत्री बनावल गइल बा.\nमारीशस में भोजपुरी आ क्रिओल भासियन के बहुमत बा. अंग्रेज सरकार ओहिजा ऊँख के खेती करावेला भारत से गिरमिटहा – मजूरी करे का एग्रीमेन्ट पर – ले गइल रहल. बाद में इहे लोग अब ओहिजा के राजनीति में पोढ़ हो गइल बा.


टटका खबर : 18 जुलाई 2015 (सबेर) – टटका खबर\n17 जुलाई के अबेर संस्करण से आगे\nओडिशा के पुरी में भगवान श्री जगन्‍नाथ जी के रथ यात्रा आजु हो रहल बा. एह शताब्‍दी के पहिलका नव कलेवर रथ यात्रा में शामिल होखे खातिर लाखों के संख्या में श्रद्धालु पुरी चहुँपल बाड़े. देश के बाकियो हिस्सा में कई जगहा से रथ यात्रा निकाले के खबर आइल बा. आज श्री सुदर्शन भगवान, बलभद्र, आ देवी सुभद्रा श्री जगन्नाथ विग्रह मंदिर के सोझा सजा के राखल रथ पर सवार होखीहें आ रथ से गुंडिच्चा जइहें. रथ के श्रद्धालु लोग बड़का बड़का सींकड़ से खींचत ओहिजाले ले जाई. नौ दिन गुंडिच्चा मंदिर में रहला का बाद विश्राम के बाद भगवान जगन्नाथ, देवी सुभद्रा आ भगवान बलभद्र एही रथ से वापिस लवटीहें.\nरथ यात्रा के मौका पर प्रधानमंत्री नरेन्‍द्र मोदी जगन्‍नाथ मंदिर में एक पत्र आ मूंग, जामुन अउर आम के प्रसाद भेजले बाड़ें आ देशवासियन के बधाई दिहले बाड़ें. रथ यात्रा के आँखो देखल सीधा प्रसारण आजु रेडियो आ दूरदर्शन पर अंग्रेजी आ हिन्दी में देखावल जाई.\nअहमदाबाद शहर में निकले वाला भगवान जगन्नाथ जी के रथ यात्रा में 18 गो हाथी, 101 ट्रक, 30 गो धार्मिक अखाड़ा, आ 18 गो भजन मंडली तीनों रथ का साथे चलीहें आ जमालपुर, कालुपुर, देलही चकला, दरियापुर अउर शाहपुर से होखत साँझ बेरा वापिस लवटीहें. एह रथयात्रा का चलते राह में पड़े वाला मस्जिद में एक घंटा पहिले नमाज पढ़ लीहल जाई जेहसे कि कवनो बाधा ना आवे रथयात्रा में.\nइलाहाबाद उच्‍च न्‍यायालय काल्हु ग्रेटर नोएडा प्राधिकरण के आदेश दिहलसि कि पतवाड़ी गांव के किसानन के 589 हैक्‍टेयर जमीन एक महीना का भीतर वापस कर देव. अगर ना भइल त प्राधिकरण के अध्‍यक्ष आ मुख्‍य कार्यकारी अधिकारी पर अदालत के अवमानना करे के मुकदमा चलावल जाई. अदालत के फैसला एगो किसान के शिकायत पर दीहल गइल कि आदेश का बावजूद जमीन वापिस नइखे करत नोएडा प्राधिकरण. प्राधिकरण बाद में सुप्रीम कोर्ट गइल रहे बाकिर ओहिजो हाईकोर्ट के आदेश बरकरार राखल गइल रहे.\nप्रधानमंत्री नरेन्‍द्र मोदी 46 वां भारतीय मजदूर संघ सम्‍मेलन से पहिले अतवार का दिने केन्‍द्रीय मजदूर संघन के 21 गो प्रतिनिधियन से मुलाकात करीहें. मजदूर नेता लोग से पीएम के ई पहिलका मुलाकात होखे जा रहल बा आ श्रम सुधार के विरोध करत मजदूर संघ से पीएम के एह बातचीत बहुते खास होखे वाला बा.\nशिवसेना के कहना बा कि केन्द्र में सरकार बनला का बादे से गठबन्हन के अहमियत कम होखत जात बा. शिवसेना चाहत बिया कि गठबन्हन के बइठक बोलावल जाए आ एकरा के ओही तरह नियमित राखल जाव जइसे बाजपेयी सरकार के जमाना में होखत रहुवे. बाकिर शिवसेना ई याद नइखे रखले कि तब भाजपा के बहुमत ना रहुवे आ आजु भाजपा अकेले बहुमत में बिया. हालांकि गठबन्हन का बीच राय मशविरा होखत रहे त विपक्ष से निपटल आसान होखी.\nपीएम मोदी से मिले आइल नेपाल के प्रधानमंत्री रहल आ नेपाल एकीकृत कम्युनिस्ट पार्टी-माओवादी के अध्‍यक्ष पुष्‍प कमल दहल प्रचंड के प्रधानमंत्री भरोसा दिहलन कि भूकंप से तबाह नेपाल के फेरु से खड़ा करे में भारत के भरपूर सहयोग मिली. पीएम इहो आशा जतवलें कि नेपाल के नयका संविधान जल्दिए बना लीहल जाई आ ओकरा के सभकर समर्थन मिली.\nजदयू, राजद आ कांग्रेस गठबन्हन में विधानसभा चुनाव खातिर सीटने के बँटवारा में समय लीहल जाई आ आखिरी मौका पर हालात देख के फैसला लीहल जाई. ई लोग राजग गठबन्हन के सीट बँटवारा के फैसला का बादे आपन सीट बाँटे का बारे में फैसला करी.\nनिरहुआ के फिलिम जिगरवाला काल्हु शुक का दिने बिहार में रिलीज हो गइल. एकर मुकाबला सलमान खान के बजरंगी भाईजान से होखे जा रहल बा बाकिर छपरा में जिगरवाला के दू गो सिनेमाहाल में लगावल गइल बा आ बजरंगी के महज एगो सिनेमा हाॅल में लगावल गइल बा.\nदेश भर में आजु ईद मनावल जा रहल बा. काल्हु चांद देखे के एलान का बाद ईद मनावल तय हो गइल रहे. राष्‍ट्रपति, उपराष्‍ट्रपति आ प्रधानमंत्री एह मौका पर सभका के बधाई दिहले बाड़े. यूपी में एह मौका पर अमन चैन बनवले राखे खातिर पुलिस के चौकस राखल गइल बा.\nइंटरनैशनल रेटिंग आ रिसर्च फर्म क्रिसिल के कहना बा कि आवे वाला दिन भारत के आम आदमी खातिर नीमन होखे जा रहल बा. पेट्रोल आ डीजल के दाम में हर लीटर पर छह रुपिया कमी होखे. सोना के दाम हर दस ग्राम पर पचीस हजार रुपिया से नीचे होखे, आ खाए पिए के सामान सस्ता होखे के अंदाज लगवले बावे क्रिसिल.\nचीन में एगो भारतीय व्यापारी राजीव मोहन कुलश्रेष्ठ के आतंकवादियन से संबंध राखे का आरोप में 10 जुलाई का दिने गिरफ्तार कर लीहल गइल रहे. अब उनुका के रिहा क के भारत वापिस भेज दिहले बिया चीन सरकार.\nग्‍लोबल रेटिंग एजेंसी फिच के कहना बा कि अमरीका के फेडरल रिजर्व के ब्‍याज दर बढ़वला से भारत आ ब्राजील समेत पांच गो उभरत अर्थव्‍यवस्‍थन पर कवनो असर पड़त नइखे लउकत. एजेंसी के उमेद बा कि साल खतम होखे से पहिले अमरीका के फेडरल रिजर्व के ब्‍याज दर बढ़ल शुरू हो जाई.\nडेविस कप टेनिस एशिया ओशेनिया ग्रुप के दुसरका दौर में भारत आ न्‍यूजीलैंड 1-1 के बराबरी पर बाड़ें. पहिला मैच में सोमदेव देवबर्मन न्‍यूजीलैंड के माइकल वीनस से हार गइलन बाकिर दुसरका सिंगल्‍स में युकी भांबरी जोस स्‍टैथम के हरा दिहलें.\nऐशेज क्रिकेट टेस्‍ट सीरिज के दुसरका मैच का तिसरका दिने आजु इंग्‍लैंड अपना पहिला पारी में 85 रन से आगे खेली. ऑस्‍ट्रेलिया आपन पहिला पारी 8 विकेट पर 566 रन बनाके घोषित कर दिहले रहुवे. इंग्‍लैंड के फालोऑन से बाचे ला 282 रन के जरूरत बा.\nदू दू बेर इम्तिहान में फेल हो चुकल शिक्षक लोग के दक्षता परीक्षा में शामिल होखे के एगो मौका अउरी देबे के अनुमति दिहले बाे पटना हाई कोर्ट.\nTags: News in Bhojpuri, Online Bhojpuri Newspaper, अहमदाबाद, ईद, जिगरवाला, निरहुआ, पुरी, भोजपुरी में खबर., रथयात्रा


जेकरा खातिर चोरी कइनी उहे कहलसि चोर ! (बतकुच्चन – 188) – Anjoria\nजेकरा खातिर चोरी कइनी उहे कहलसि चोर ! (बतकुच्चन – 188)\nभन दे गन दऽ ना त दन दे हने लागब. तेजी के मापल जाव त ‘दन दे’ से तेज ‘भन दे’ होला. दन दे कहला क मतलब कि जल्दी से आ भन दे के मतलब ओकरो ले तेजी से. गन दऽ असल में गिन दऽ केउच्चारण दोस ह बाकिर गनल आ गिनल में कवन बेसी चढ़ल बा जबान पर से कहल मुश्किल लागत बा. गिनती गने वाला चीझन के होला, अब ऊ रुपिया होखे भा समर्थक विधायक. नोट के गड्डी में नोट आ अपना समर्थन में विधायका कई बेर जतना होखे ना ओकरा से बेसी लागेला. गने से पहिले पता ना चल सके. कहलो जाला कि आपन बुद्धि आ अनका के कमाई सबका बेसी लागेला. ठीक ओही तरह जइसे कि पड़ोसन आ उनकर नौकर दाई हमेशा अपना घरवाली आ घरवालन से नीमन लउकेला.\nदूर के ढोल सुने में सुहावन सभका लागेला बाकिर जब कान का लगे बाजे लागे त शायदे केहू के नीक लागेला. ढोल के आवाज ओकरा पिटाई से निकलेला. एह पिटाई के हनल ना कहल जा सके. हालांकि हनल के मतलब पिटाईए होला. हनला आ पिटला में फरक सोचे लगनी त इहे बुझाइल कि हनला के मकसद हानि चहुँपवला से रहल होखी आ पिटाई के मकसद पटउर पारे से. हनाइलो आदमी पटउर पड़ सकेला आ पिटइला का बावजूद कुछ लोग पट ना पड़े. हार का बादो गलथेथरई क के अपना के जीतल देखावे के कोशिश करेला कुछ लोग. बाप महतारी जब नाम जीतना रखले होखी त अरमान रहल होखी कि हम त ना जीतनी बाकिर जीतना जीत के देखा दी. अब जीतना जतना जीतला के कोशिश कर लेव जीतना शायद ओकरा किस्मत में ना होखे. बाकिर एकरा से केहू जीते के कोशिशे कइल छोड़ देव, इहो नीक ना कहाई.\nएही सबसे एगो कहाउतो याद आवत बा. जेकरा खातिर चोरी कइनी उहे कहलसि चोर ! जेकरा के आपन कुरसी दिहनी उहे हमार जियल मोहाल करे में लाग गइल. बाप के नाम साग पात बेटा के नाम परोरा. रहलन त ढेर दिन से राजनीति में बाकिर कमे लोग जानत रहुवे. बइठावे वाला भरत समुझ के बइठवलसि त बइठे वाला सोरे उखाड़े में लाग गइल. सोर जड़ के कहल जाला. आ बात जब जड़ के आ गइल त जान जाईं कि जड़ कवनो बात भा चीझु के शुरुआत होखेला, आधार होला, नींव होला. बाकिर अतना कुछ होखला का बादो मूढ़ के, अबुझ के जड़ कहल जाला. काहे कि ओकरा में चेतन ना होखे, अचेतन होला. आ अबुझ अउर अबूझ के बात करे से पहिले जड़ावर आ जड़ाऊ के बात कर लिहल चाहत बानी. हीरा, मोती भा नग जड़ के, माने कि जोड़ के, बनल गहना जड़ाऊ होला आ जाड़ा में पहिरे वाला कपड़ा जड़ावर. जइसे कि जे बूझे ना ओकरा के अबुझ आ जेकरा के बूझल ना सके ओकरा के अबूझ कहल जाला.\nआजु के बतकुच्चन गन दे, दन दे, भन दे से फानत फनावत जड़ से पुलुई तक के चरचा पर आ गइल. अब एह फानत फनावत अइला पर फनफनइला के जरूरत नइखे. बात फन के बा फन के ना. अलग बात बा कि साँप के फन ओकर फन होला आ एही फन से फनफनाइल शब्द बनल होखी. काहे कि साँपो डेरावे खातिर भा नाराज हो के आपन फन निकाले के फन देखावेला आ फनफनावेला लोग कवनो बात से खिसिया के सामने वाला के डरावे खातिर फनफना जाला.\nPrevious Post: अगवढ़ आ अगवाह (बतकुच्चन – 187)\nNext Post: किराया आ भाड़ा (बतकुच्चन – 189)


बाढ़ि खातिर व्याकुल नेता जी – Anjoria\nबाढ़ि खातिर व्याकुल नेता जी\nसितम्बर 12, 2011 बाढ़ के चिन्ता, भोजपुरी, लस्टम पस्टम\nका हो बाबा, काल्हु गइल रहीं नेताजी से भेंट करे. बड़ा उदास आ मायूस लागत रहले. हर बतिये में कहीं ना कहीं से बाढ़ के घिंच ले आवत रहले. हमरा कुछ ना बुझाइल. हम त बूझनी कि कहीं अण्णा बुढ़ऊ के भ्रष्टाचार मेटावे वाला आंदोलन का चलते उनुकर दिमाग त नइखे फिर गइल.\nरामचेला के वचन सुनि के बाबा कहले कि एहमें बाबा अण्णा के आंदोलन के कवनो कारण नइखे. आ ऊ आंदोलन से अपना देश के खाऊ कमाऊ नेता लोगन के कुछ नइखे होखे वाला. ऊ त हरान बाड़े कि असो भादो जा रहल बा अबले बाढ़ि ना आइल. कुछ दिन पहिले रामभरोसे कुछ लोग के ले के नेताजी का बंगला पर गइल रहले. ई कहानी ओहिजे से शूरु होला. सुनबऽ त सुनऽ.\nपछिलका चुनाव के पहिले जवनबाढ़ आइल रहे ओह में नेताजी भूतपूर्व मंत्री के कोस कोस के आपन माहौल बना लिहले आ फेर ओही के पानी आ डूब का सहारे आपन चुनावी नैया पार करा लिहले. अपना इलाका में बादर बरसबे ना कइल. कहीं बरिसबो कइल त अलग अलग इफेक्ट डललसि. कहीं सड़क के गड़हन के पोल खोललसि त कहीं कवि लोगन के करेजा में पिया मिलन के गीत के मौका दे दिहलस त कहीं गरमा गरम पकौड़ी के माहौल बना दिहलसि. अपना गाँव में त लोग अपना मड़ई का बहरा बईठ के बाढ़ के इंतजारी में नेताजी के पछिलका आश्वासन के माला जपत बा लोग. अब जइसे अन्हरन में कनवा राजा होला ओसहीं एगो काना राजा लोग बाग के उकसवलसि कि हमनियो का चलि के नेताजी से सवाचल जाउ कि ऊ बाढ़ में हमनी खातिर का तइयारी कइले बाड़े. एतना पूछे के हक त बड़लहीं बा. आखिर में उनुका के हमनी का वोट दिहले बानी सन. ई भाषण से लोग में थोड़ा जागृति आइल आ ऊ लोग नेताजी का बंगला पर पहुँच गइल. ओहिजा तैनात गनमैन के देखि के लोग के होश ठंडा हो गइल. बाद में सूर्ती के बीड़ा चढ़वला पर भीतर जाये के मिलल. कोठी के बरंडा में पीए कहलसि कि नेताजी अबहीं ना मिल सकिले, चुनाव क्षेत्र के बाति बा त गाछ का नीचे बइठ के इंतजार करऽलोग. खाली होइहें आ सँवास मिली त भेंट होई. अबही बात होते रहे तले नेताजी कृष्ण के भूमिका में आ के सुदामा लोगन से गले मिले लगलन. अब पीए त बेचारा गाछ पर से गिरल.\nनेताजी कहले कि मौसम विभाग कहले बा कि असो शानदार बाढ़ आई, लेकिन हमरा विभाग के हेलीकाप्टर खराब. हम कइसे बाढ़ के जायजा लेब आ बजट बना के आप लोगिन के कल्याण खातिर रुपिया माँगब ? एगो ग्रामीण कहलसि कि हेलीकाप्टर के मरम्मत करवा लीहीं सरकार. नेताजी के आँखि डबडबा गइल आ कहले ई बड़ा गंभीर राजनीति ह. तू ना बुझबव.\nअब गाँव के लोग का करे. ओही में से केहू पूछल कि अब हमनी का का कर सकीलें सँ ?\nनेताजी कहले कि उहे जे बाबा अण्णा हजारे कइलन. तहरा लोग में से केहू अनशन पर बइठ जाउ आ माँग करे कि जबले हेलीकाप्टर ना सुधरवावल जाई तबले अनशन ! अण्णा के अनशन से डेराइल सरकार चट दे मरम्मत के पइसा ग्रांट कर दी आ ओकरा बाद आवे ना बाढ़ल\nनेताजी के ई प्रोपोजल सुनि के सबके बाबा रामदेव के दुर्गति मन पर गइल आ सब लोग ओहिजा से सरक लिहल. तबसे नेताजी के बास के सन्निपात हो गइल बा. बूझि गइलऽ रामचेला !


रिंकू घोष जीत लिहली बनारस के दिल – Anjoria\nभोजपुरी के सर्वश्रेष्ठ अदाकारा रिंकू घोष बनारस के दिल जीत लिहली. महुआ टीवी के डांस शो ‘नाच नचइया धूम मचइया’ के बनारस में ऑडिशन का मौका पर रिंकू घोष के वाराणसी चहुँपला के भनक लागते मीडिया एह ख़बर के प्रमुखता से प्रकाशित कइलसि आ रिंकू से मुलाकात कर के भोजपुरी सिनेमा के एह नंबर वन नायिका के दिल के बात जुबां तक लिवा दिहलसि. रिंकू घोष बतवली कि भोजपुरिया माटी में जवन सुगंध बा ऊ उनुका दुनिया में कहीं अउर ना मिले. बनारस से जुड़ल अपना पुरान याद ताजा करत बतवली कि मनोज तिवारी का साथे अपना पहिलका फिल्म ‘दरोगा बाबू आई लव यू’ के शूटिंग खातिर बनारस आइल रहली. कहली कि तब जायका के एह शहर में पिज्जा ना मिलत रहे. रिंकू घोष बनारस के कचौड़ी जलेबी, लौगलता आ लस्सी के आनंदो लिहली. साँझ भइल त निकल पड़ली गंगा घाट, जहां ऊ गंगा आरती में शामिल भइली आ बाबा विश्वनाथ के दर्शन पूजन करके भोजपुरी संस्कृति आ भोजपुरी सिनेमा के अउरी मजगर बनावे के आशीर्वाद बाबा विश्वनाथ से मँगली.\nरिंकू घोष अगिला दिने वाराणसी के सिगरा स्थित हैप्पी मॉडल स्कूल में चलत ‘नाच नचईया धूम मचईया’ के ऑडिशन में भोजपुरिया नौजवान के नचइबो कइली आ ओह लोग का साथे नचबो कइली. उनुका से भेट करे होटल का बाहर रिंकू के प्रशंसकन के भारी भीड़ जमा रहे. रिंकू घोष केहू के निराश ना कइली आ सबका साथे फोटो खींचवली आ ऑटोग्राफो दिहली.\n‘बिदाई’ फिल्म के एह नायिका से मिले बहुते औरत आ स्कूली छात्रा आइल रही जे कहली कि ‘बिदाई’देख के ऊ लोग उनुका से मिले खातिर खिंचाइल चलि अइली.\nख़ैर, बनारस के दिल जीतके लवटल रिंकू घोष बहुते खुश बाड़ी बनारस के भोजपुरियन से भेंट कर के.


(शुक, 21 अक्टूबर)\nपूर्वांचल में पसरल इन्सेफेलाइटिस के खतम करे खातिर केन्द्र सरकार विशेष कार्यक्रम चलाई. ई बाति केन्द्रीय स्वास्थ्य मंत्री गुलाम नबी आजाद गोरखपुर में कहलन. एह साल एह बेमारी से अबले पौने पाँच सौ से बेसी मरीज मर चुकल बाड़े आ रोजे नया मरीज अस्पताल में भरती खातिर चहुँपत बाड़ें.\nइलाहाबाद उच्च न्यायालय नोएडा आ ग्रेटर नोएडा में कइल जमीन अधिग्रहण का खिलाफ आपन फैसला शुक का दिने सुनवलसि. एह फैसला में तीन गो गाँव के अधिग्रहण रद्द कर दिहल गइल. साठ गो गाँव के किसानन के मिलल मुआविजा के चौंसठ दशमलव सात फीसदी अतिरिक्त मुआविजा देबे के आदेश दिहलसि. अब नया विवाद फेरु शुरू हो गइल बा. कुछ किसानन के लागत बा कि मुआविजा अउरी मिले ना त जमीन वापिस कर दिहल जाव, प्राधिकरण कहत बा अतिरिक्त मुआविजा आंवटी बिल्डरन से लिहल जाई, जबकि बिल्डरन के कहना बा कि ई बोझा प्राधिकरण खुद उठावे. ले दे के मामिला सुप्रीम कोर्ट में गइल पक्का बा.\nराष्ट्रीय ग्रामीण स्वास्थ्य मिशन घोटाला के जाँच करे खातिर सीबीआई अउरी समय चाहत बिया. पिछला तीन महीना से जाँच चलत बिया आ अबहीं ले कुछ ठोस नइखे निकलल. एह बीच राष्ट्रीय ग्रामीण स्वास्थ्य मिशन में आयुष, आयुर्वेद योग युनानी सिद्ध आ होमियोपैथी, चिकित्सकन के बहाली प्रक्रिया शुरु करे के फैसला लिहल गइल बा. पहिले से संविदा पर नियुक्त डाक्टरन के संविदा के नवीनीकरण के आदेश दे दिहल गइल बा.\nकेंद्रीय इस्पात मंत्री वरिष्ठ कांग्रेसी नेता बेनी प्रसाद वर्मा कहलन कि अगर उनुकर कांग्रेस पार्टी सत्ता में आवत बिया त ऊ मुख्यमंत्री पद के दौड़ में शामिल ना होखीहें.\nऔरैया जिला में शुक का दिने एगो बस पलटला से छह लोग के मौत हो गइल आ 10 जने घवाहिल हो गइले. हादसा बिधुना थाना क्षेत्र में भइल. बस बिधुना से कसनी जात रहुवे.


डांस संग्राम में वाइल्ड कार्ड (पपलू) इंट्री – Anjoria\nभोजपुरिया दर्शकन के आपन चैनल महुआ पर चल रहल रियलिटी शो डांस संग्राम अपना पूरा शबाव पर आ गइल बा. लोकप्रियता आ गुणवत्ता दुनु में ई शो दोसरा बड़का कहल जाये वाला रियलिटी शोअन के टक्कर दे रहल बा. अब एह कार्यक्रम में एगो दू गो ना पूरा एगारह गो प्रतिभागी वाइल्ड कार्ड इंट्री मार रहल बाड़े.\nएह हफ्ता देखावल जाये वाला शो में अलगा अलगा राज्यन के डांसिग स्टार आपन कौशल देखावे आ रहल बाड़े. एह में से चार गो चुनिन्दा प्रतिभागी चुनल जइहें जे मुकाबिला में शामिल होखिहन. हर प्रतिभागी अपना स्टाइल में इंट्री मरीहें आ फेर आपन आपन प्रस्तुति दीहें. शो का दौरान जज सरोज खान, आ टीम मालकिन श्वेता तिवारी प्रतिभागियन से कहली कि जे भी आवे ई मत कहे कि ई ओकर पहिलका प्रस्तुति ह. काहे कि जिनका लोग से राउर कम्पटीशन बा ऊ लोग बहुते आगा निकल चुकल बा.\nदेखल जाव कि एह प्रतिभागियन में से के आगा बढ़त बा आ के घर वापिस लवटि जात बा.\nPrevious Post: गोरे गोरे बदनवा में कमाल के गोदनवा\nNext Post: चिट्ठी


जी20 सम्मेलन में मनमोहन सिंह कहलन कि ग्रीस का चलते दुनिया के समीकरण बिगड़ गइल बा बाकिर एह संकट के असर उभरत अर्थव्यवस्था पर ना पड़े दिहल जाई. करिया धन पर चिंता जाहिर करत प्रधानमंत्री कहले कि एक देश के करिया धन दोसरा देश में जमा करावे से होखे वाला समस्या के समाधान तुरते करे के जरूरत बा.\nटीम अन्ना के अरविंद केजरीवाल आयकर विभाग के माँगल बकाया 9.27 लाख रुपिया लवटा त दिहलन बाकिर प्रधानमंत्री के चिट्ठी लिख के कहले बाड़न कि उनुका के दिहल नोटिस गलत रहे.\nमुम्बई के नौसेना पोतगाह के 270 साल पुरान प्रशासनिक इमारत में बियफे का दिने भयंकर आग लाग गइल जवना के बुतावे के कोशिश में दमकल कर्मचारी लागल बाड़े. एह हादसा में केहू के हताहत होखे के खबर नइखे.\nबियफे के रात बारह बजे से पेट्रोल के दाम में एक रूपिया अस्सी पइसा के बढ़ोतरी कर दिहल गइल बा. अलग अलग राज्य के टैक्स का चलते हर राज्य में अलग अलग दाम बढ़ी. भाजपा समेत तमाम विपक्षी दल एकर विरोध कइले बाड़न बाकिर सरकार के कहना बा कि विश्वबाजार में तेल के बढ़त दाम का चलते दाम बढ़ावल जरूरी रहे.\nराज ठाकरे दंगे के धमकी दिहले बाड़न. राज ठाकरे के कहना बा कि जे तरह से कांग्रेस आ सपा के नेता उत्तर भारत के लोग पर दया देखावत गैर जिम्मेदाराना बयानबाजी करत बा ओहसे मुंबई में दंगा भड़क सकेला. राज ठाकरे के आपत्ति एह पर बा कि छठ पूजा के आयोजन कर के कांग्रेस के कृपाशंकर सिंह आ संजय निरूपम आ सपा के अबू आसिम आजमी मराठियन के भड़कावे वाला बयान दिहले ओहसे एहिजा दंगा भड़क सकेला. ई लोग कहले रहुवे कि मुंबई केहू के बाप के ना ह आ सभकर ह जे एहिजा रहत बा आ कमात खात बा.ओने बाल ठाकरे सामना में अपना लेख में कहले बाड़न कि ई लोग बतावे कि मुंबई के बाप के ह ! राज ठाकरे हिन्दी चैनलनो धमकवले बाड़न कि ओह लोग पर नजर राखल जा रहल बा आ अगर एकतरफा रिपोर्टिंग भइल त ओह लोग के एहिजा रहे ना दिहल जाई.\n2जी मामला में कनिमोझी आ बाकी आरोपियन के जमानत याचिका अदालत खारिज कर दिहलसि जवना का बाद आरोपियन के परिजन के आँखिन में लोर भर गइल. कनिमोझी के जमानत ना मिल पवला से करुणानिधि बहुते निराश बाड़न.\nसाध्वी प्रज्ञा जेल में अपना खातिर सुरक्षा मंगले बाड़ी काहे कि उनुका के कुछ अफ्रीकी महिला कैदी पीट दिहले रही सँ.\nसर्वोच्च न्यायालय महाराष्ट्र के मुख्यमंत्री रहल अशोक चव्हाण का खिलाफ चुनाव आयोग में चलत कार्रवाई पर रोक लगा दिहलसि, चव्हाण पर आपन चुनावी खर्चा कम कर के बतावे के आरोप बा.\nभाजपा नेता आ लोक लेखा समिति के अध्यक्ष मुरली मनोहर जोशी कांग्रेस पर आरोप लगवले बाड़न कि ऊ 2जी स्पेक्ट्रम मामिला में समानांतर जांच चलावत बिया आ एह मुद्दा पर विरोधाभासी नजरिया रखले बिया.\nएगो चीनी कम्पनी गुजरात में करीब 40 करोड़ डॉलर के निवेश के समझौता पर बियफे का दिने दस्तखत कइलसि बाकिर कंपनी के नक्शा में अरुणांचल प्रदेश के चीन के हिस्सा देखवला पर विवाद हो गइल बा. भारत सरकार एह पर आपन आपत्ति जतवले बिया.\nमप्र में पटवारी चयन परीक्षा आनलाइन करावल जाई.\nअमेरिका भारत के आपन एफ-35 विमान बेचे का तइयारी में बा.\nराहुल गांधी के बयान बाजी पर बरसत बसपा के कहना बा कि कांग्रेसियन का मुँह से भठियरपन के विरोध शोभा ना देव.\nशिवराज चौहान के ‘घोषणावीर’ कहे वाला भाजपा सांसद रघूनंदन शर्मा के मध्यप्रदेश भाजपा के उपाध्यक्ष पद से हटा दिहल गइल बा आ उनुका के कारण बताओ नोटिस दिहल गइल बा.\nवित्त मंत्री प्रणव मुखर्जी के कहना बा कि महँगाई तेहवारन का चलते बढ़ल बा आ अगिला महीना से महँगाई कम होखे लागी.\nभठियरपन के एगो मामिला में जमानत मिल गइला का बावजूद येदियुरप्पा अबही जेले में रहीजें काहे कि कई गो मामिला के सुनवाई चलत बा.\nकेरल में खाद्य अउर नागरिक आपूर्ति मंत्री टी. एम. जैकब के निधन से खाली उनुका विधानसभा सीट से उनुकर बेटा अनूप जैकब चुनाव लड़ीहें.\nझारखंड मुख्यमंत्री अर्जुन मुंडा प्रदेश के सड़कन के निरीक्षण यात्रा पर निकलल बाड़न.\nरूस बियफे का दिने अपना अंतरमहाद्वीपीय मिसाइल के सफल प्रक्षेपण कइलसि.\nआडवाणी के काफिला के गलत तरीका से पार करे वाला दू जने पर जुर्माना लगावल गइल बा.\nप्रधानमंत्री मनमोहन सिंह के पंजाब दौरा रद्द हो गइल बा. ऊ आनंदपुर साहिब में महात्वाकांक्षी खालसा हेरिटेज कॉम्प्लेक्स के उद्घाटन करे वाला रहले.\nओडिशा मुख्यमंत्री नवीन पटनायक पर भठियारन के बचावे के आरोप ट्रांसपेरन्सी इंटरनेशनल इंडिया बियफे का दिने लवगवलसि.\nपंजाब में चुनाव से पहिले वोटरन के लुभावे खातिर सरकार आपन पिटारा खोल दिहलसि आ सरकारी कर्मचारियन खातिर 800 करोड़ रुपये के योजना के एलान कइले बिया.\nबानरन के उत्पात से राहत दिआवे खातिर हिमाचल प्रदेश सरकार बानर पकड़े वालन के हर बानर पर पाँच सौ रुपिया के इनाम दी. बानरन के पकड़ के ओकनी के बधिया कर दिहल जाई जेहसे कि बानरन के संख्या मत बढ़ो.\nदिल्ली के एगो अदालत बियफे का दिने अमर सिंह के इजाजत दे दिहलसि कि ऊ इलाज खातिर सिंगापुर जा सकेले.\nअन्ना शुक का दिने आपन मौन व्रत तूड़ सकेले. एह दिन ऊ दिल्ली आवे वाला बाड़न.\nदुनिया के 20 गो शक्तिशाली मनई में सोनिया आ मनमोहन दुनु के नाम बा.\nसंघ लोक सेवा आयोग भारतीय सैनिक अकादमी, नौसेना अकादमी अउर वायुसेना अकादमी में बहाली खातिर 12 फरवरी, 2012 के सम्मिलित रक्षा सेवा परीक्षा आयोजित करी.\nब्रिटेन में आबादी से ज्यादा मोबाइल फोन बावे.\nअगिला नौ साल में एगो मानव युक्त अंतरिक्ष स्टेशन स्थापित करे वाला बा चीन.\nपाकिस्तानी प्रधानमंत्री यूसुफ रजा गिलानी के कहना बा कि भारत के तरजीही देश के दर्जा दिहला का बावजूद पाकिस्तान के काश्मीर नीति में कवनो बदलाव नइखे आइल.\nओजोन आयुर्वेदिक कंपनी अपना आमदनी के अगिला साल दुगुना करे के चाहत बिया.\nभारत-चीन का व्यापार लक्ष्य 2015 तक 100 अरब डॉलर करे के बा.\nसिंगूर मामिला में कलकत्ता उच्च न्यायालय बियफे का दिने राज्य सरकार के ओह फैसला पर रोक लगा दिहलसि जवना में अधिगृहित जमीन लवटावे के बाति कहल गइल बा.\nशेयर बाजार में बुध का दिने मामूली तेजी देखे के मिलल.\nदुसरकी तिमाही में सेल के शुद्ध लाभ में 54.6 फीसदी के गिरावट आइल.\nएलएंडटी के सहायक कंपनी के ओमान में मिलल 875 करोड़ रुपिया के ठेका.\nखाद्यान्न महंगाई दर 12 फीसदी के पार पहुंच गइल.\nफिल्मकार संजय लीला भंसाली के कहना बा कि फिल्म निर्माण के बॉलीवुड शैली बरकरार रहे के चाहीं.\nक्रिकेट में स्पॉट-फिक्सिंग मामला में पाकिस्तानी खिलाड़ीयन कप्तना सलमान भट्ट के अढ़ाई साल, मोहम्मद आसिफ के एक साल अउर मोहम्मद आमिर के छह महीना के जेल के सजा सुनावल गइल बा.\nरणजी ट्रॉफी मैच में हरियाणा पहिला दिने7विकेट पर 256 रन बनवलसि.\nफुटबाल क्वालिफायर मुकाबला में भारत के अंडर -19 टीम ईरान से हार गइल.\nविश्व कप कबड्डी के पहिला मुकाबला में बुध का दिने भारत जर्मनी के हरा दिहलसि.


भोजपुरी समाज, दिल्ली के सम्मान समारोह – Anjoria\n“पूर्वांचल के माटी उर्वर हटे.एहिजा के लोग दिल्ली का, कतहीं अपना मेहनत से मिट्टी के सोना बना देलन.” ई बात रविवार, दिनांक 25 जून के इंडिया इंटरनेशनल सेंटर में भोजपुरी समाज, दिल्ली द्वारा सम्मान समारोह का अवसर पर सांसद आ दिल्ली बीजेपी के अध्यक्ष मनोज तिवारी कहलें. ऊ जनता का सङहीं भोजपुरी समाज के भी ओकरा द्वारा कइल जा रहल भाषा के विकास का साथे-साथ समाज के जोड़ेवाला प्रयासन खातिर धन्यवाद ज्ञापित कइलें. भोजपुरी समाज, दिल्ली के अध्यक्ष श्री अजीत दुबे अपना बीज वक्तव्य में आगंतुक लोगन का प्रति सभ पूर्वांचली लोगन का ओर से शुभकामना व्यक्त कइलें.\nएह सम्मान समारोह में नवनिर्वाचित सभे पूर्वांचली पार्षद लोगन के पुष्प-गुच्छ देके आ शॉल ओढ़ाके अभिनन्दन कइल गइल। कार्यक्रम के एही क्रम में साहित्यकार केशव मोहन पाण्डेय के सद्यःप्रकाशित भोजपुरी कविता के किताब ‘जिनगी रोटी ना हs’ के मंचासीन अतिथि लोगन का कर कमलन से विमोचन कइल गइल।\nPrevious Post: चतुर बनिया आ सड़क छाप गुन्डा – बतंगड़ 42\nNext Post: फरिश्ता बचावे ला लड़बे करी


भोजपुरी में खबर. – Page3– टटका खबर\nबहाली आदेश मिलला में होखत देरी से नाराज शिक्षक अभ्यर्थी सोमार का दिने छपरा म्यूनिसिपैलिटी चीौक के जाम क दिहलें आ जिला परिषद गेट का सोझा आग लगा के रास्ता पूरा तरह से बंद कर दिहलें. एह लोग के बहाली आदेश देबे खातिर3तारीख के बोलावल रहे बाकिर दीहल नइखे जात. बाद में एह\nअझुराइल संसद के सरिहावे के कोशिश में पलीता लगावे का कोशिश में कांग्रेस अतवारे से लाग गइल. काल्हु सोमार का दिने पहिले सोनिया अपना गोल के बइठक क के आपन राय बतइहें जवना का बाद कांग्रेस तय करी कि सगरी गोल के बइठक में शामिल होखे कि ना. कांग्रेस अबहियों जिदियाइल बिया कि बिना इस्तीफा\nभाजपा सरकार में पद ना मिलला से कुछ लोग के पादे के आदत पड़ गइल बा आ गाहे बगाहे कुछ ना कुछ बोकरत रहेला लोग. आतंकी याकूब के खुलेआम पैरवी करे वाला बिहारी बाबू का बाद अब यूपी के वरुण बाबू सामने आइल बाड़न. वरुण के कहना बा कि अधिका फाँसी गरीबे आ मुसलमानन के\nआपने बनावल नजीर से बड़हन नजीर बनावे के दबाव में आ गइल बिया भाजपा. चुनाव खातिर होखे वाला पीएम के सभा में मुजफ्फरपुरो से बेसी भीड़ जुटावे के दबाव बन गइल बा ओह लोग पर. भाजपा गोल के चाहना बा कि चारो कोना पर चारो रैली में भीड़ जुटावे कें कवनो कोताही मत होखो. सारण\nसाल 1993 में मुम्‍बई शहर में बम विस्‍फोट करा के अढ़ाई सौ से बेसी लोग के जान लेबे वाला याकुब मेमन के फांसी चढ़वला से रोके खातिर सगरी कर्म आ कुकर्म करे वाला लोग सब जतन कर के थाक गइल. बीच अधरतिया सुप्रीम कोर्ट के दुआर ठकठका के रात बेरा सुप्रीम कोर्ट के खोले खातिर\nमानवता आ देश के दुश्मन याकूब मेमन के फाँसी रोके खातिर दीहल याचिका आजु सुप्रीम कोर्ट खारिज कर दिहलसि. ओने महाराष्ट्र के राज्यपाल दुबारा मिलल दया याचिका खारिज कर दिहलन. अब रह गइल राष्ट्रपति का लगे फेरू भेजल दया याचिका जवना के खारिज करे के सलाह केन्द्र सरकार दे दिहले बिया. बाकिर राष्ट्रपति ओकरा बाद\nतृणमूल कांग्रेस ना हेने रही ना होने. भूमि अधिग्रहण विधेयक से ऊ एकदम अलगा रहे के एलान कइले बिया. ओने बीजू जनता दल चाहत बावे कि कानून में सहमति प्रावधान आ सामाजिक प्रभाव विश्लेषण प्रावधान फेरू शामिल क लीहल जाव. अदालत से बरी हो गइला का बावजूद बीसीसीआई आईपीएल स्पॉट फिक्सिंग घोटाला का चलते तीन\nदेश के कानून व्यवस्था अइसन काहे बा आ कइसे एकरा के लूटे वाला सीना तान के चलेलें एकर नमूना आजु दिल्‍ली के एगो अदालत में देखे के मिल गइल जब दिल्ली पुलिस साबित ना करा पवलसि कि आईपीएल-छह में सट्टेबाजी करे वाला दोषी रहलें. नतीजा ई भइल कि अदालत से सगरी आरोपी बेदाग बरी हो\nसंसद में आजु चउथको दिने विपक्ष के हंगामा का चलते कामकाज ठीक से ना हो पावल आ दुनू सदन के बाद में सोमार ले टार दीहल गइल. विपक्षी सदस्‍यन के प्रश्‍नकाल स्‍थगित करे के नोटिस लोकसभा अध्‍यक्ष सुमित्रा महाजन नामंजूर कर दिहले रही बाकिर हंगामा जारी रहल. अब कवनो बैंक से कवनो बैंक के खाता\nआखिरकार छपरा जिला परिषद के उपाध्यक्ष राजेन्द्र राय के कुरसी छिनाइए गइल. बियफे का दिने चाक चौबन्द सुरक्षा व्यवस्था का बीच करावल चुनाव में उनुका खिलाफ 30 लोग वोट दीहल जबकि पक्ष में महज एके. 46 सदस्य वाला परिषद के 31 सदस्य हाजिर रहलें वोटिंग में. सारण जिला के जलालपुर इलाका के संवरी बाजार के\nविपक्ष के जिद्द आ सरकार के अपना रुख पर बनल रहला का चलते संसद में बियफहुं का दिने कवनो काम काज ना हो सकल. उनकर ई जिद्द बा कि सुषमा के इस्तीफा बिना संसद ना चले देब आ सरकार के कहना बा कि चाहे कुछ हो जाव सुषमा इस्तीफा ना दीहें. आखिर केहु के जिद्द\nसेबी का शिकायत पर शेयर बाजार में घोटाला क के अपना करिया धन के उजरा बनावे वाला लोग नाहियो त पाँच छह हजार करोड़ रुपिया के चोरी करे वालन पर आयकर विभाग के नजर पड़ गइल बा. सेबी अइसन 900 कंपनियन के प्रतिबन्धित कर दिहले बावे जवनन पर संदेह बा कि ई लोग करिया के


गांधी के समाधि पर फूल चढ़ा के देश के फूल बनावे का काम में लगलें – टटका खबर\nअन्ना हजारे के बेमियादी भूख हड़ताल\nनयी दिल्ली, 23 मार्च. अपना के समाजसेवी कहे वाला आ सेना से भगोड़ा आ देश के अरविन्द केजरीवाल जइसन नेता देबे वाला अन्ना हजारे आजु फेरु दिल्ली के रामलीला मैदान में अपना भूख हड़ताल के लीला शुरु कइले बाड़न.\nअनशन शुरू करे से पहिले अन्ना हजारे राजघाट जाके राष्ट्रपिता महात्मा गांधी के समाधि पर फूल चढ़वले आ देश के फूल बनावे का काम में लाग गइलें. लालू आ केजरीवाल का खिलाफ कुछ कहे भा करे के ना त उनुका फुरसत बा ना मनसा. बस देश के मौदी मुक्त करे के सपना देखत ओह गिरोह के हिम्मत बढ़ावे मैं लाग गइल बाड़ें जवन नइखे चाहत कि मोदी एको दिन देश के सरकार चलावसु.\nहालांकि पिछला बेर जइसन भीड़ उनुका आन्दोलन का साथे नइखे लउकत. सवाल उठावे वाला इहो सवाल उठावत बाड़ें कि आखिर उनुका चार्टर्ड हवाई जहाज आ एह आन्दोलन के खरचा कहाँ से जुटावल जात बा. कहीं अइसन त ना कि दर्जनों पत्रकारन के अपना तनखाह पर राखेवाला कैम्ब्रिज एनेलिटिका जइसन कवनो संस्था अन्नो के खरचा त नइखे उठावत.\nTags: अन्ना हजारे, बेमियादी भूख हड़ताल\nजान बचल त लाखों पइले, लवटि के अन्ना घरे गइले\nसोमार का दिने संसद में लोकपाल विधेयक आ जाई त अनशन तूड़ दीहें अन्ना


भोजपुरी पट्टी के खबर भोजपुरी में (बुध, 8 अप्रैल 2015) – टटका खबर\n(मंगल,7अप्रैल के खबर)\nअधिकारी आ कर्मचारियन के तबादला के कतना करी एकर कोटा तय क दिहलन यूपी के मुख्यमंत्री. मंत्री आ विभागाध्यक्ष लोग दसे फीसदी तबादला कर पाई. बाकी के तबादला मुख्यमंत्री कार्यालय के अनुमति का बादे हो पाई. तबादला 30 जून से पहिले कर लेबे के होखी ना त ओकरा बाद फेरू मुख्यमंत्री कार्यालए से तबादला हो पाई. जिला में छह बरीस आ मंडल में दस बरीस से जमल लोग के तबादला करे के आदेश दिहल गइल बा.\nयूपी में गुरूजी लोगन के बहाली पर लगावल रोक के हाई कोर्ट हटा लिहले बिया आ अब 29 हजार गुरुजी लोगन के बहाली के राह खुल गइल बा.\nदेवरिया के सेन्ट्रल बैंक के एगो शाखा से2करोड़ से अधिका चोर‌ा के भागल सिपाही श्रीप्रकाश पर 50 हजार रुपिया के ईनाम घो‌षित कइला का बावजूद ओकर कवनो सुराग नइखे मिलत. अब ओकरा के नौकरी से बर्खास्त क दिहल गइल बा. सोमार का दिने ओकरा बेटा के पुलिस 18 लाख रुपिया नकदी का साथे गिरफ्तार क लिहले बिया.\nबिहार हाई कोर्ट के खंडपीठ विधानसभा अध्यक्ष के फैसला सही ठहरावत जदयू के बागी विधायकन के विधायकी खतम करे के फैसला पर मोहर लगा दिहलसि. पहिले एह फैसला के गलत ठहरा के विधायकी बरकरार राखे के आदेश भइल रहे जवना का खिलाफ खंडपीठ में चुनौती दिहल गइल रहे. अब विधायक लोग सुप्रीम कोर्ट में एह नयका फैसला के चुनौती देबे के तय कइले बा.\nरिजर्व बेँक गवर्नर के फटकरला का बाद बैंक आपन कर्जा सस्ता कइल शुरु क दिहलें. राजन कहले रहलन कि जब ब्याज बढ़ावे के होला तब त नीतिगत दर के हवाला दे के दर बढ़ा दिहल जाला बाकिर अब जब दू दू बेर नीतिगत दर घटावल गइल त ब्याज दर घटावे में आनाकानी होखत बा.\nबलिया के सहतवार थाना के बेलउर में गैर कानूनी शराब बेचे वाला एगो विकलांग नवही के छूरा घोंप घोंप के सोमार का देर र‌ात मुआ दिहल गइल बा. हत्या करे वालन के कवनो पता नइखे बाकिर लागत बा पियक्कड़न से झगड़ा भइला का बाद ई वारदात कइले होखीहें सँ.\nबुध आठ अप्रैल का दिने बलिया में शहीद मंगल पाण्डेय के बलिदान दिवस पर अनेके कार्यक्रम होखे वाला बा जवना में उनुका के सरधांजलि दिहल जाई.\nकाशी हिन्दू विश्वविद्यालय के शताब्दी समारोह के शुरुआत 11 अप्रैल का दिन से होखे वाला बा.\nवाराणसी के जैतपुरा इलाका में सड़क हादसा में एगो टेम्पो के पीछे से आवत एगो मैजिक टक्कर मार दिहलसि जवना से टेम्पो में बइठल बलिया जिला के मानपुर गाँव के एगो औरत का गोदी में सूतल चार महीना के बेटा नीचे फेंका गइल आ ओकर मौत हो गइल. चितबड़ागाँव से ऊ अपना लड़िका के ईलाज करावे बनारस आइल रहुवे.\nआजमगढ़ के कप्तानगंज इलाका के कल्यानपुर गाँव में एगो भसुर अपना भवहि के कुदारी से काट के मुआ दिहलसि. झगड़ा तब शुरु भइल जब खाना मंगला पर भवहि कहलसि कि चूल्हा जरावे खातिर लकड़ी नइखे आ इनका खाना चाहीं. एही पर खिसिया के भसुर कुदारी चला चला के ओकरा के काट दिहलसि. पुलिस भसुर आ ससुर के गिरफ्तार क लिहले बिया.\nमोदी सरकार बनला से परेशान बिहार के मुख्यमंत्री नीतीश कुमार के इहो मंजूर नइखे कि केन्द्र सरकार बिहार के विकास ला कवनो पैकेज देव. काल्हुए खबर आइल रहे कि केन्द्र सरकार बिहार खातिर एक लाख करोड़ रुपिया के बड़हन पैकेज तइयार कइले बिया. एह पर छनछनाइल नीतीश कुमार कहलन कि सभे जानत बा कि केन्द्र में पैकेजिंग के सरकार बा आ ई पैकेजिंग बिहार विधानसभा चुनाव के नजर में राखत भाजपा खातिर बनावल गइल बा. एहमें नया कुछ नइखे. पुरनके योजनन के मिला के एगो पैकेज बनावल जात बा.\nमशरख में जदयू नेता उपेन्द्र सिंह के ब‌ाडीगार्ड के हत्या का मामिला में सांसद रहल प्रभुनाथ सिंह के भाई दीनानाथ सिंह के अगवाह जमानत के अपील जिला जज का अदालत से खारिज हो गइल. मराइल बाडीगार्ड बलिया जिला गोन्हिया छपरा के मुन्ना सिंह रहुवे. चार बरीस पुरान एह मामिला में बनियापुर के राजद विधायक केदारनाथ सिंह, दीनानाथ सिंह आ सुधीर सिंह के नामजद आरोपी बनावल गइल रहे.\nसिवान जिला के पटेढ़ा गाँव में मंगल का दिने गाँव वाले महाराजगंज बसन्तपुर रोड के चार घंटा ले जाम क दिहले. गाँव वालन के शिकायत बा कि एह सड़क के बनावे में घटतई कइल जा रहल बा. लोग सड़क उखाड़ के देखा दिहल कि कतना घटिया सामान लगावल जात बा एह काम में.\nपूर्वी चंपारण के अरेराज का सोमेश्वर महादेव मंदिर में मंगल का दिने अढ़ाई फुट के लड़िकि के बिआह तीन फुट के लड़िका से करावल गइल. तुरकौलिया बरन टोला के लड़िकी के बिआह गया जिला के डुमरिया गाँव के लड़िका से भइल जवन सर्कस में काम करेला.\nराजद नेता लालू के वंशवादी रवैया का खिलाफ बगावत पर उतर आइल बाड़न मधेपुरा से सांसद पप्पू यादव. कहलन कि जनता परिवार के पार्टियन के विलय के बात उनका मंजूर नइखे आ अगर भइल त राजद दूफाड. क दिहल जाई.\nआरा बक्सर रेलखंड पर मंगल का दिने बिहियाँ टीसन का लगे गौरा गाँव के रहेवाला एगो सीआरपीएफ जवान के ट्रेन से गिरला का चलते दुनू गोड़ कटा गइल आ इलाज खातिर अस्पताल ले जाए का राहे में अधिका खून बहला का चलते ओकर मौत हो गइल.\nTags: News in Bhojpuri, आरा, छपरा, बलिया, भोजपुरी में खबर., सिवान


अपना हर फिलिम ला कड़ा मेहनत करेली रिंकू घोष – Anjoria\nसिनेमा भोजपुरी में कुछुए काबिल अभिनेत्री बाड़ीं आ ओहिमें से एगो नाम ह रिंकू घोष के. ‘सोहागन बना दऽ सजना हमार’ फिलिम से भोजपुरिया परदा पर डेग धरते रिंकू साबित कर दिहली कि इण्डस्ट्री के एगो बहुते प्रतिभावान अभिनेत्री मिल गइल बा. ई बतवला के जरूरत नइखे कि रिंकू आजु सिनेमा भोजपुरी में सबसे व्यस्त अभिनेत्रियन में गिनाली. अबले रिंकू भोजपुरी के सगरी बड़का स्टारन संगे काम कर चुकल बाड़ी आ ‘दरोगा बाबू आई लव यू’, ‘हमार घरवाली’, ‘बिदाई’, ‘बलिदान’, ‘सात सहेलियां’ अउर ‘आखिरी रास्ता’ समेत करीब चालीस गो फिलिम कर चुकल बाड़ी रिंकू. पिछला दिनें उनुका से बातचीत करे के मौका मिलल त उनुका आवे वाली फिलिमन पर कुछ बातचीत भइल. पढ़ीं ओही बातचीत के कुछ हिस्सा :\nरिंकू जी, अपना फिलिमन के लगातार मिलत सफलता पर का कहल चाहब?\nबस, इहे कि हमरा खातिर ई दर्शकन के प्यार बा जे लगातार हमरा फिलिमन के पसंद करत बाड़े आ हमरा सफलता मिलल जात बा. एगो बात अउर कहे चाहब कि हम अपना सगरी फिलिमन ला कड़ा मेहनत करीलें आ हमेशा कोशिश करीलें कि ओही फिलिमन के चुनीं जवन दर्शकन के पसंद आवे. अधिकतर भोजपुरी फिलिमन में हीरोइन ला बहुते कम स्कोप होला बाकिर तबो हम चाहींले कि उहे फिलिम साइन करीं जवना के किरदार में दम होखे. हमार कोशिश रहेला कि भलही कम फिलिम करीं बाकिर बढ़िया फिलिम चुनीं.\nआपके फिलिम ‘कोठा’ के एह घरी बहुते चरचा बा एह बारे में कुछ बताईं.\nमनोज श्रीपति झा के निर्देशन में बनल ‘कोठा’ में हमार मुख्य भूमिका बा. हमार किरदार एगो सिधवा अनाथ लड़िकी के बा जवना के बिआह सामूहिक होत बा आ बाद में ले जा के कोठा पर बेच दिहल जात बा. हालांकि बाद में हमार मरदे हमरा के ओह कोठा पर से वापिस ले आवत बा. आ फिलिम त बढ़िया बनले बा, एकर गीत संगीतो मजगर बनल बा. एकर सगरी गाना बहुते बढ़िया बाड़ी सँ.\nआपके ‘जय मां मैहर वाली’ नाम के एगो हिन्दी फिलिम जल्दिए रिलीज होखे वाला बा. एह बारे में कुछ ?\nदेखीं, ‘जय मां मैहर वाली’ के हम अपना फिलिमन में ना गिन के अपना ला एगो अनुभव में गिनीलें. फिलिम करत घरी नया नया अनुभव मिलल. निर्माता-निर्देशक विनोद तिवारी के एह फिलिम कइला का बाद हमरा माता मैहर वाली के बारे में जाने के सौभाग्य मिलल आ इहो जान पवलीं कि अलाउद्दीन के रहलें. साँच पूछीं त ई फिलिम हम अपना खुद के संतोषे ला कइले रहीं आ एहमें काम कर के हमरा नया तरह के सुख मिलल.\nरिंकू जी, रउरा हिंदी फिलिम ‘हिम्मतवाला’ में अजय देवगन संगे एगो आइटम नम्बर कइले बानी, का आगहुँ आइटम नम्बर कइल चाहब?\nदेखीं, ‘हिम्मतवाला’ में अजय देवगन संगे गाना कइला के कारण अलग रहल. दरअसल निर्देशक साजिद खान के ऑफिस फोन आइल कि एह फिलिम ला पाँच गो अलग अलग भाषा के टॉप अभिनेत्रियन के शामिल कइल चाहत बानी. हमरा ई विचार भा गइल आ हम कर लिहनी. जहाँ ले आगे कवनो फिलिम में करे के सवाल बा त सब कुछ ओकरा स्टोरी लाइन आ गाना के सिचुएशन पर निर्भर करत बा. कवनो फूहड़ गाना त हम बिल्कुले ना कइल चाहब,\nआपके आवे वाली फिलिमन के नाम ?\n‘कोठा’ त जल्दिए रिलीज होखी, एकरे अलावे राजकुमार आर. पाण्डेय जी के ‘जीना तेरी गली में’ फिलिमो तुरते रिलीज होखे वाला बा. साथही मनोज श्रीपति झा जी के एगो अउर फिलिम करे जात बानी जवन बिल्कुल लीक से हट के होखी. एकरा बारे में जल्दिए बतावल जाई.\nPrevious Post: बड़ बड़ भूत कदम तर रोअसु मुआ माँगे पुआ (बतकुच्चन ११२)\nNext Post: विराज भट्ट पर चलल ग्लोरी क जादू, ‘कसम वर्दी के’ सेट पर भइलन बेकाबू


पोल खोलवाये में ‘इंटरेस्टेड’ लोग – Anjoria\nजनवरी 1, 2013 भोजपुरी, लस्टम पस्टम\nरामचेला जबसे आम आदमी पार्टी चाहे कहीं ‘आप’ में शामिल भइले तबसे बड़ा संकट हो गइल कि कई गो अपरिचित लोग उनका घर के चारु इयोर दिन भर मेड़रात रहत रहे. रामचेला डेरा गइले कि का बात हऽ. ऊ आपन परेशानी बाबा लस्टमानंद से कहले. बाबा जा के देखले सांचो कई गो एकदम अपरिचित लोग चारू इयोर खड़ा बा आ रामचेला के दुअरा के तरफ ताकऽता. पहिले त बाबा डेरा गइले. हिम्मत क के एकर कारण पता लगवले त दोसरे बात रहे. ऊ लोग कुछ नया व्यापारी खास क के बिल्डर रहे आ ऊ लोग चाहत रहे कि रामचेला अरविंद केजरीवाल से सिफारिश करस कि ऊ एह लोग के नांव अपना मिंटिंग में ओसहीं लेस जइसे बड़ा- बड़ा नेता के ले ले. जइसे नेता लोग के पोल खोलेले. जसहीं केजरीवाल ऊ लोग के पोल खोले लें ओसहीं ऊ लोग चर्चा में आ जाला. ऊ लोग के कुछ बिगड़ेला ना लेकिन समाज में चर्चा के कारण बन जाला. केजरीवाल एक तरह से सर्टिफिकेट हउअन. जेकर नांव उचार दिहले ऊ बड़का हैसियत के आदमी हो गइल. अब बिल्डर लोग के ई कहल ह कि जसहीं केजरीवाल नांव उचरिहें ओसहीं ऊ बड़का आदमी हो जाई आ पब्लिक ई मान ली कि उनकर पहुंच ऊपर ले बा. अब पहुंच वाला आदमी से फ्लेट किनला में कवनो हर्जा नइखे. एह से बिजनेस चमक जाई.\nसब लोग के ई मान्यता ह कि कवनो घोटालाबाज पर कवनो कार्रवाई त होला ना लेकिन नांव जरूर हो जाला. ऊ बिल्डर एगो ब्रांड के रूप उभर जाई. इहे सोच के बिल्डर लोग रामचेला के लगे आपन प्रतिनिधि भेजे के चाहत रहे आ खुद आपन घोटालन के लिस्टो देवे के तइयार रहे. लेकिन रामचेला ठहरले डेरापूत आदमी. ऊ त ओकनी के देखिये के भया गइले आ जब ई जनले कि मामला का ह त अउरी डेरा गइले कि कहीं बात ऊपर चल गइल त इजतियो चल जाई. एही से फरके रहऽतारे. हालांकि ऊ लोग ई नईखे चाहत कि केजरीवाल आजुए उनकर नांव ले लेस. बादो में लेहला से काम चली काहें कि जवना रफ्तार से केजरीवाल नांव ले तारे त कुछ दिन के बाद नांवों के कटपटी हो जाई. बहुत जल्दी नांव के लिस्ट ओरा जाई आ फेर लगिहें नांव जोहे ओही समय के खातिर हमनी के नांव राख लेस. लेकिन रामचेला हरकल रहऽतारे आ ऊ लोग से फरे- फरके रहऽतारे.


टीवी कलाकार रॉनित रॉय के कार से दुर्घटना भइला का बाद बियफे का दिने गिरफ्तार कर लिहल गइल. बाद में ऊ बारह हजार का मुचलका पर जमानत पर छूट गइले. रोनित राय के कार से टक्कत का बाद तीन लोग बहुते गम्हीराह घवाहिल बा आ एगौ औरत मुए का कगार पर बाड़ी.\nनई दिल्ली से चेन्नई जात जीटी एक्सप्रेस में बुध का रात को डकैती पड़ल. डकैट लूट पाट त कइबे कइले ओकनी का पिटाई से तीन गो यात्री घवाहिलो हो गइले. डकैत फायरिंगो कइले सँ.\nकांग्रेस के जम्मू कश्मीर इकाई के अध्यक्ष सैफुद्दीन सोज के कहना बा कि ऊ केंद्र सरकार आ हुर्रियत कांफ्रेस के अलगाववादी नेतावन के बातचीत करावे में ‘सहायक’ के भूमिका निभावत बाड़े.\nजम्मू कश्मीर में 1947 में पाकिस्तान समर्थित कबाइली घुसपैठियन का खिलाफ सेना उतारे का विरोध में बियफे का दिने ओहिजा के अलगाववादी बंद के गोहार लगवले जवना से सगरो बंद हो गइल. जबकि मुख्यमंत्री उमर अब्दुल्ला मानत बाड़े कि राज्य में सेना के भूमिका महत्वपूर्ण बा आ ऊ एकरा के कम कर के ना आँक सकसु.\nत्रिपुरा में चार गो नया जिले, छह गो उपमंडल आ पांच गो ग्रामीण विकास खंड नया बनावे के फैसला ओहिजा के वाम सरकार कइले बिया.\nदीवाली का रात भोपाल में एगो टायर गोदाम में लागल आग से लाखों के नुकसान भइल बा.\nअबही जारी रही अन्ना हजारे के चुप्पी. अपना ब्लाग पर लिखले कि सेहत का मद्देनजर कुछ अउर दिन मौन व्रत जारी रखीहें.\nबेंगलुरू के एगो अदालत भठियरपन खातिर गिरफ्तार मंत्री रहल कट्टा सुब्रह्मण्यम नायडू आ उनुका बेटा कट्टा जगदीश के हिरासत 26 नवम्बर ले बढ़ा दिहलसि.\nमुरादाबाद जिला में रैपिड एक्शन फोर्स के एगो जवान के शिविर में गोली लगला से मौत हो गइल.\nठाणे में एगो इमारत गिरला से 8 लोग दबा के मर गइले. पुलिस बिल्डर के गिरफ्तार कर लिहले बिया आ सरकार पौने दू लाख रुपिया मुआविजा के एलान कइले बिया.\nयेदियुरप्पा का खिलाफ एगो अउर जांच के आदेश दिहल गइल.\nअमेरिका के सीनेट से पारित प्रस्ताव में लोग के दीवाली के शुभकामना दिहल गइल बा. व्हाइट हाउस में साल 2009 में पहिला बेर दीपावली मनावल गइल रहे.\nएगो पाकिस्तानी सांसद के भठियरपन का अपराध में तीन साल के जेल के सजा सुनावल गइल बा.\nपाकिस्तान के राष्ट्रपति रहल परवेज मुशर्रफ भारत पर आरोप लगवले बाड़न कि भारत पाकिस्तान विरोधी अफगानिस्तान तइयार करे में लागल बा आ चेतवले बाड़न कि अगर भारत अइसन करी त पाकिस्तान के खुफिया एजेंसी आईएसआई कुछुवो कर सकेले.\nपाकिस्तानी राष्ट्रपति आसिफ अली जरदारी दीपावली का मौका पर ओहिजा के हिन्दुवन के बधाई दिहले.\nतुर्की भूकम्प में मरे वालन के गिनिती बढ़ले जात बा. अबले 481 लोग के मौत के पुष्टि भइल बा.\nभारत अमरीका से क्यूबा का खिलाफ लगावल आर्थिक अउर व्यापार प्रतिबंध तुरते हटावे के अपील कइले बा.एह खातिर संयुक्त राष्ट्र महासभा में प्रस्ताव आइल बा. अमेरिका आ इजरायल एह प्रस्ताव के विरोध में मत दिहलें.\nऑस्ट्रेलिया के पर्थ में शुक से शुरू होखे जा रहल राष्ट्रमण्डल शासनाध्यक्ष सम्मेलन में भारत के नेतृत्व उप राष्ट्रपति हामिद अंसारी करीहें आ एह खातिर ऊ पर्थ रवाना हो गइल बाड़न.\nयमन में सरकारी सेना आ बागी सैनिकन का बीच संघर्ष विराम के घोषणा का बावजूद बुध का रात भइल हिंसा में १९ लोग मारल गइले.\nट्यूनिसिया में इस्लामी अन्नहदा पार्टी के नेता राशिद गन्नूशी देश में भइल पहिला स्वतंत्र आम चुनाव में आगे होखे के दावा कइले बाड़न आ गठबन्हन बनावे खातिर दोसरा पार्टियन से बातचीत शुरू होखे के जानकारी दिहले बाड़न.\nगद्दाफी के मौत के बाकी तानाशाहन खातिर चेतावनी बतवले बाड़न बराक ओबामा.\nभारतीय मूल के अमेरिकी नागरिक नीरा टंडन अगिला हफ्ता वाशिंगटन स्थित संगठन ‘सेंटर फार अमेरिकन प्रोग्रेस’ (सीएपी) के अध्यक्ष पद के कार्यभार ग्रहण कर लीहें.\nनाटो पर मुकदमा दायर करे के बात कहले बा गद्दाफी के परिवार. ओकर वकील कहले कि युद्ध अपराध खातिर नाटो का खिलाफ अंतर्राष्ट्रीय सैन्य न्यायालय में मुकदमा दायर कइल जाई.\nयूक्रेन के एगो छात्र उड़े वाली विद्युत कार बनवले बा. एक घंटा उड़ान करे के क्षमता वाला एह कार के पेटेंटो ओकरा के दे दिहल गइल बा.\nएह महीना के पंद्रह तारीख के खतम भइल हफ्ता का दौरान खाद्यान्न महंगाई के दर बढ़के 11.43 फीसदी हो गइल.\nएयर इंडिया के हालात आ ओकरा के वित्तीय सहायता देबे का मसला पर राय विचार करे खातिर मंत्रियन के समूह के बैठक आजु बियफे के होखे वाला बा.\nफोर्ब्स पत्रिका के नयका सूची में शामिल भारत के 100 सबसे धनी लोगन के संपत्ति में पिछला साल का मुकाबले 20 फीसदी के गिरावट आइल बा. एह साल एह लोग के संपत्ति 300 अरब डॉलर से घटके 241 अरब डॉलर रह गइल बा.\nअमेरिका में छात्रन पर पड़त पढ़ाई खातिर कर्जा के बोझा कम करे खातिर राष्ट्रपति बराक ओबामा बुध का दिने एगो नया योजना के एलान कइले बाड़न. एहसे छात्रन के बहुते राहत मिली.\nकर्ज संकट से जूझत ग्रीस के यूरोपीय देशन आ अंतर्राष्ट्रीय मुद्रा कोष से 100 अरब यूरो के राहत पैकेज मिली जेहसे ऊ अपना अर्थव्यवस्था के सझूरा सको.\nसाल 2010 में फ्रांस दुनिया के चउथा हथियार निर्यातक देश रहल आ कुल 7.12 अरब डॉलर के हथियार खातिर ओकरा ठेका मिलल.\nयूरोप से मिलल सकारात्मक संकेत का बाद अमेरिकी शेयर बाजार में बियफे का दिने तेजी देखल गइल.\nचीनी कार निर्माता बीवाईडी आपन इलेक्ट्रिक कार बाजार में उतार दिहलसि. एह कंपनी में अमेरिकी निवेशक वॉरेन बफेट के धन लागल बा.\nगोल्डमैन साच्‌स के पूर्व निदेशक रजत गुप्ता अंदरूनी व्यापार घोटाला मामिला में न्यूयॉर्क में एफबीआई का सोझा समर्पण कर दिहले. एह घोटाला में रजत गुप्ता के दोस्त श्रीलंकाई मूल के राज राजरत्नम के एही महीना एगारह साल कैद के सजा सुनावल गइल बा.\nमुम्बई शेयर बाजार में दीवाली का मुहुर्त ट्रेडिंग में तेजी देखे के मिलल. बाकिर वायदा कारोबार में गड़बड़ के अनेसा जतावत बीएसई सगरी वायदा सौदा के रद्द कर दिहलसि आ संदिग्ध ट्रेडर के निलंबित कर दिहलसि.\nभारतीय वायु सेना अपना लड़ाकू हेलीकॉप्टर निविदा खातिर विमान निर्माता कम्पनी बोइंग के अत्याधुनिक अपाचे लॉंगबो हेलीकॉप्टर के चुन लिहले बिया.\nहिमाचल प्रदेश का धर्मशाला में तिसरका तिब्बती फिल्म महोत्सव शनिचर से शुरू होखी जवना में तिब्बतियन के बनावल फिलिम देखावल जाई.\nकवनो आदमी बिग बी के नकली आईडी बना के ‘रा.वन’ के आलोचना कर दिहलसि जवना से अमिताभ बच्चन बेहद नाराज बाड़न.\nक्रिकेट आस्ट्रेलिया के अध्यक्ष जैक क्लार्क कहले बाड़न कि पिछला साल लिहल रणनीतिक फैसलन से अब आस्ट्रेलियाई क्रिकेट के भविष्य नीमन लउकत बा.\nइंग्लैंड क्रिकेट टीम के कप्तान रहल माइकल वॉन अबहियो इंगलैंड टीम के शीर्ष रैंकिंग के हकदार मानत बाड़न बाकिर भारत का खिलाफ मिलल 0-5 से हार के चिंता के कारण बतवले बाड़न.


भोजपुरी में पढ़ें: जरूरत बा, जरूरत बा, बहुते जरूरत बा एगो खांटी भोजपुरी टीवी सीरियल के! | ayodhya - News in Hindi - Duniadari\nHome Uttar Pradesh भोजपुरी में पढ़ें: जरूरत बा, जरूरत बा, बहुते जरूरत बा एगो खांटी...\nभोजपुरी में पढ़ें: जरूरत बा, जरूरत बा, बहुते जरूरत बा एगो खांटी भोजपुरी टीवी सीरियल के! | ayodhya – News in Hindi\nभोजपुरी फिलिम के बात होखे त केहू अंङुरी प कुल्हि गिना दी – गंगा मइया तोहे पियरी चढ़इबो, नदिया के पार, गंगा किनारे मोरा गांव, बिदेसिया, बलम परदेसिया. बाकिर इहे सावाल भोजपुरी टीवी सीरियल के बारे में होखे त अगलो बगल झांकाला प दिमाग में कवनो नाव नइखे आवे वाला. अइसनो बात नइखे कि भोजपुरी में कवनो टीवी सीरियल देखे के ना मिलेला. बिग गंगा चैनल प ‘कुमकुम भाग्य’, ‘ब्रह्मराक्षस’, ‘काला टीका’, ‘जिंदगी की महक’ आ ‘केहु आपन बा’ जइसन सीरियल देखेके मिलल बा, बाकिर कुल्हि के कुल्हि हिंदी सीरियलन के भोजपुरी में पैरा-डब कई दीहल गईल बा.\nएकनी में से एगो कुमकुम भाग्य ही बाटे जवन जी टीवी पर आवता आ बिग गंगा प भी देखावल जाता. दूनो में फरक बस एतने बा कि डायलाग हिंदी से भोजपुरी में बदलि दीहल गइल बा. एकनी में कुमकुम भाग्य, ब्रह्मराक्षस, काला टीका आ जिंदगी के महक के त नामो नइखे बदलल गइल. ‘केहु आपन बा’ के नाव जरूर भोजपुरी में बदलि दीहल गइल बा. ई सीरियल हिंदी में ‘कोई अपना सा’ नाम से आ टेलीकास्ट भोइल रहे बाद में भोजपुरी में एकरा के केहू आपन बा नाव से देखावल गइल.\nआखिर का बात बा कि भोजपुरी में हिंदी लेखा एको अइसन टीवी सीरियल नइखे जेकर नाव पूछते जाबान प आ जाउ? आखिर का बात बा कि भोजपुरी में ‘भाबी जी घर पर हैं’, ‘तारक मेहता का उलटा चश्मा’, आ ‘सीआईडी’ जइसन सीरियल कबो देखे के ना मिलेला, कि देखाला के बादो ओकर सीन सभे मन में मांड़रात रहे?\nभोजपुरी में पढ़ें: बखत बदल गईल कहां से चल के कहां आ गइल आदमीभउजाई के साथ हंसी माजाक वाला जाताना गाना बाड़े स, अइसन लागेला कि ‘भाबी जी…’ सीरियल बानावे वालन के आइडिया भी भोजपुरिये एलबम देखिके के मिलल होई. ‘सविता भाभी’ कामिक में त चलि गइल. बाद में ओकारा पर रोक भी लागा दीहल गइल, काहे से कि ओइसन चीज टीवी खातिर त बनि ना सकेला. वइसे सविता भाभी टाइप से मिलत जुलत वीडियो यू-ट्यूब प देखे के बहुते मिलि जइहें स.\nसुने के मिलेला कि बड़ त बड़ छोट छोट लइको सभे भाबी जी घर पर हैं देख तारे स. ओमे के सक्सेना जी लेखा बचवन सब बात बात पर ‘आई लाइक इट’ बोल तारे स. हामारा त अचरज के ठेकाना ना रहे जब आपाना एगो सखी के लइका के भाबी जी वाले सक्सेना जी लेखा बोलत देखनी. बचवन सब गिरि-परि जालेस आ रोए लागेले स त ओ जगहि के ठोकि के ओकनी के चुप कारावे के परेला. हामारा सखी के लइका दउरि के आवत रहे आ देवाली में लड़ि गइल. घाव लागला पर रोए के जगहि मुंह बाना के कहलसि – ‘आई लाइक इट’. अब एहु से बड़ तारीफ कहीं सुने के मिली कवनो चीज के बारे में.\nओ घाटना के बाद से ईहे बुझाइल कि कवनो चीज केहुके काताना पसन आवता ओकारा के समझे खातिर ए से बड़ उदाहरण ना देखे के मिली. हम त कहबि कि भोजपुरी में फूहरपन के अगर खतम कई दीहल जाउ भाबी जी घर पर हैं जइसन सीरियल लाएक काहानी पहलिलहीं से भरल परल बाड़ी स. भोजपुरी में अइसन फिलिमो बनेली स. बाकिर फिलिम त फिलिम भोजपुरी के गाना तक सुनल भारी पड़ेला. आताना फूहर, आताना फूहर कि घर परिवार के के कहो, कई बार त अकेलहूं बइठि के देखे सुने में सरम आवेला.\nभोजपुरी में पढ़ें- बनारसी मस्ती : भंग से भस्म तक कुछ नाहीं छूटल\nनिमकी मुखिया एगो अइसन सीरियल रहे जवन भोजपुरी में ना भइला के बाद भी माटी के पूरा महक परोसि देत रहे. निमकी मुखिया सहित जे भी किरदार रहे ऊ बोले त हिंदी बाकिर आंदाज बिलकुल ठेठ – ‘काहें किया रे… तुम्हरा हीमत कइसे हुआ?’ टोन त ओइसने भाबी जी घर पर हैं में भी अंगूरी भाभी बोलेली – ‘कइसन बा… ठीक बा!’\nआपाराध प सीआईडी काताना लामा चलल. भोजपुरी में ओइसन सीरियल बने त खतम होखे के कबो नावो ना ली. यूपी-बिहार के माफिया डान आपाराध से लेके परेम के भी दुनिया भरि के काहानी बा. श्रीप्रकाश शुक्ला के एनकाउंटर के काहानी से इंटरनेट भरल परल बा. बड़ से बड़ सामाचार वेबसाइट श्रीप्रकाश शुक्ला के काहानी के आपाना पाडकास्ट में सामिल कइले बाड़ी स. भोजपुरी में अइसन सीरियल बनी त काताना पापुलर हो सकेले स ओकर कवनो आंदाजा ना लागावल जा सकेला.\nदूरदर्शन से लेके निजी टीवी चैनलन प ले आजादी के आंदोलन से लेके आजादी के नायकन तक प भी एक से एक नीमन सीरियल बनल बाड़े स आ पापुलर भइल बाड़े स. अबहियों भीमराव आंबेडकर आ नेताजी सुभाष चंद्र बोस पर टीवी सीरियल बनतारे स. चित्तू पांडेय प आजु ले केहू सीरियल बानावे के बारे में काहे ना सोचल. मंगल पांडेय प त फिलिमो बनि चुकल बा, बाकिर चित्तू पांडेय आजादी के जवन रूप देखवले ओकारा के टीवी प लोग काताना मन लागा के देखी बातावे के जरूरत नइखे. बाद में भी देखल जाऊ त चंद्रशेखर आ जयप्रकाश नारायण प भी त ओइसने सीरियल बनि सकेले स.\nभोजपुरी में पढ़ें: भारतीय सिनेमा जब बोले लागल तबे से पर्दा प भोजपुरियो बोलsता\nलोहा सिंह नाटक त खाली रेडियो प सुने के मिलत रहे. सांझि के छ बजे से पहलिहीं लोग काम धाम ओरिया के रेडियो से कान लागा के बइठि जाऊ. आजु टीवी प लोहा सिंह के नाटक के काहानी दोहरा दीहल जाऊ त खाली भोजपुरी का देस के अङरेजी बोलेवाला लोग भी सब काम धाम छोड़ि के देखिहें. अगर राजू श्रीवास्तव के स्टैंड अप कॉमेडी के गजोधर भइया के भी आपाना बीचे में महसूस कइल जा सकेला त लोहा सिंह, खदेरन के मदर, मुखिया जी आ फाटक बाबा के टीवी प देखे के मिली जाउ त कहे के बा का हालि होई.\nई ठीक बा कि हिंदी, कन्नड़ आ दोसारा भासा के टीवी सीरियल के डायलाग भोजपुरी में कइके परोसि दीहल जाता, बाकिर ई ना भुलाए के चाहीं कि खांटी खांटिए होखेला. डुपलीकेट डुपलीकेटे होला. खांटी हरमेसा डुपलीकेट प भारी पड़ेला.\nजइसे ब्योमकेश बक्षी आ तेनाली रामा प टीवी सीरियल बन तारे स ओसहीं भोजपुरी में लाल बुझक्कड़, अकिला फुआ आ घाघ-घाघिनो प त बनि सकेला. जइसे जय संतोषी मां फिलिम से लेके टीवी सीरियल ले खूबे देखल गइल का ‘हे छठी मइया’ केहू बानावे त कम लोग देखिहें का. बलुक रेकाड फेल हो जाई जावना हिसाब से छठि के माहातम आ आस्था जुड़ल बा. छठि के मोका पर कवन सामाचार चैनल ना होला जे छठि के लाइव देखावे में पूरा ताकत ना झोंकि देला.\nभोजपुरी में पढ़ें: जानी खान पान संबधी भोजपुरी के कहावत सावन साग न भादों दही..\nबात ईहे बा कि केहू के आगे त आवहिं के पड़ी. बाकिर आगे आवे वाला के भी आपाना प, आपाना बोली प, आपाना लोगन प भरोसा रखे के पड़ी. एक बार अगर केहू एही भरोसा के साथ हिमति देखाउ त ओकरो नाव अमर हो जाई.\nढेर देर ना भइल. जब से चीन के ऐप टिक टाक पर रोक लागा दीहल गइल तब से देसी ऐप के माङ जोर पकड़े लागल बा. बात आगे बढ़ल त इंफोसिस आ आधार वाले नंदन नीलेकणि एक लाख के बात कहले – ऐप बानावे के त बनि जाई बाकिर ओकर बिजनेस माडल कइसे तेयार होई? भारत में कई क्षेत्रन में अइसन चुनउती खाड़ा बाड़ी स. भोजपुरी टीवी सीरियलो के मामला अइसने लागता. एक बार केहू बिजनेस माडल समझे के कोसिस करो त अपनेआप राह मिलत जाई.\nकवनो बड़ काम असहिं पाहाड़ लेखा लागेला. दसरथ मांझी भी त भोजपुरिये इलाका के रहले. अब त ईहे बुझाता कि भोजपुरी सीरियल बानावे खातिर भी केहू के दसरथ मांझीए बने के पड़ी – का पाता भोजपुरी टीवी भी एगो अउर दसरथ मांझी के भरोसे बइठल होखे!\nPrevious articleजया बच्चन के बयान पर बोले रणवीर शुरी, ‘हमें कोई सजी हुई थाली नहीं दी गई’\nNext articleपंजाब: किसान समिति ने की ‘रेल रोको’ आंदोलन की घोषणा, 24 से 26 सितंबर के बीच होगा प्रदर्शन


अजय के सफारी – Anjoria\nभोजपुरी सिनेमा के एक्शन स्टार अजय दीक्षित के गाड़ियन के शौक़ीन मानल जाला. पिछला दू साल में बेटवा बाहुबली, नज़रिया तोहसे लागी, पापी के पाप काहे गंगा धोये अउर करेंट मारे गोरिया जइसी सफल आ चर्चित फिल्म दे चुकल अजय दीक्षित का लगे गाडियन के कवनो कमी नइखे. मुंबई में रहत अजय भारत में कतहियों जासु उनुकर पहिला पसन्द अपने गाड़ी होले. अब चाहे ऊ उनुकर घर जौनपुर होखे भा फिल्म वितरण के शहर पटना. लगभग आधा दर्ज़न गाड़ियन के मालिक अजय के मौजूदा पसंदीदा गाडी हवे टाटा सफारी. सफारी खरीदे का बारे में बतावत अजय कहले कि एक बेर ऊ बिहार के एगो गाँव में शूटिंग करत रहले. पूरा यूनिट गाँवे में ठहरल रहुवे लेकिन उनुका के आ फिल्म के नायिका गुंजन कपूर के छपरा में टिकावल गइल रहे, जहवाँ से ऊ लोग रोज सफारी से आवे जाये. एक दिन शूटिंग कर के वापिस लवटत घरी ऊ ड्राइवर से कहि के खुद सफारी चलावे के फैसला कइले. आ जब पहिला बेर सफारी चलवले त ओकर ड्राइव अतना पसन्द आ गइल कि मुंबई आवते सफारी खरीद लिहल.\nअबकी दीपावली पर ऊ अपना गाँव जौनपुर सफारीए से गइले. अजय खुद कहेलें कि ऊ अपने गाड़ी से कतहियों गइल पसन्द करेलें चाहे ऊ जगहा मुंबई से कतनो दूर होखे.


टटका खबर, शनिचर, २५ फरवरी २०१२ | Anjoria's Weblog\nमुख्यमंत्री नीतीश कुमार आजु पटना जिला में मसौढ़ी के गाँधी मैदान में महादलित रेडियो योजना के शुरूआत करीहें. एह योजना में हर महादलित परिवार के एगो रेडियो खरीदे खातिर चार सौ रूपिया के कूपन बाँटल जाई.\nकाल्हु पेश भइल बजट में प्रस्ताव कइल गइल बा कि निजी बिल्डरन के बनावल आवासीय भा व्यवसायिक परिसर पर एक फीसदी का दर से टैक्स लगावल जाई. एहसे फ्लैट खरीदल अउरी महँग हो जाई.\nप्रेस परिषद के अध्यक्ष न्यायमूर्ति मार्कण्डेय काटजू काल्हु पटना विश्वविद्यालय में आयोजित एगो समारोह में आरोप लगवलन कि बिहार में मीडिया आजाद नइखे. अगर कवनो पत्रकार सरकार भा मंत्रियन का खिलाफ कवनो खबर देला त प्रबन्धन ओकरा के चुप करावे भा हटावे में लाग जाला.\nबक्सर के चौंगाई भगेन सड़क पर काल्हु एगो बस तिलक समारोह से लवटत दू गो नौजवानन के कचारत भाग गइल. दुनु नवहियन के ओहिजे मौत हो गइल.\nएनआरएचएम घोटाला के जाँच करत सीबीआई आजुओ छापा मारल जारी रखले बिया. एहसे करिया कमाई करे वाला मुख्य चिकित्सा पदाधिकारियन के जान साँसत में पड़ल बा. काल्हु छत्तीस जगहा छापा मारल गइल रहे. एह सिलसिला में अबही ले चौदह गो मुकदमा दर्ज करावल गइल बा. काल्हु बनारस में छह जगहा आ बलिया के बिल्थरा रोड में छापा पड़ल रहे.\nकांग्रेस का बारे में समाजवादी आपन पत्ता अबही देखावे के तइयार नइखे. ओकर कहना बा कि छह मार्च का बादे बतावल जाई कि पार्टी के का रुख रही कांग्रेस खातिर. पार्टी जानत बिया कि ममता के विरोध का चलते कांग्रेस के हालत पहिलही से पातर चलत बा. यूपी विधानसभा के चुनाव परिणाम अइला का बादे देखल जाई कि कांग्रेस का साथे कवन आ कइसन संबंध राखे के बा.\nचुनाव आयोग नोटिस भेज के केन्द्रीय कोयला मंत्री श्रीप्रकाश जायसवाल से उनुका बयान पर सफाई मँगले बावे. जयसवाल पर आरोप बा कि ऊ राष्ट्रपति शासन लगावे के धमकी दे के वोटरन के डेरववले बाड़न. सफाई सोमार का दुपहरिया ले आ जाये के चाहीं.\nविश्व स्वास्थ्य संगठन आजु भारत के पोलियो मुक्त देश बतावत ओकरा के पोलियो प्रभावित देशन का सूची में से निकाल दिहलसि. बाकिर अबही दू साल अउरी देखला का बादे प्रमाण पत्र जारी करी.\nगृहमंत्री पी चिदम्बरम दस गो राज्य के मुख्यमंत्रियन के चिट्ठी लिख के कहले बाड़न कि देश के सुरक्षा केन्द्र आ राज्य दुनु के मिल के करे के चाहीं. अब एह बात पर विचार करे खातिर देश भर के पुलिस प्रमुखन के बइठक दिल्ली में करावल जाई.\nदेश के बहुते व्यस्त हवाई अड्डन में से दुसरा नंबर पर आवे वाला मुंबई एयरपोर्ट के मुख्य रनवे आजु साढ़े एगारह बजे से साढ़े चार बजे ले बंद रही काहे कि एकरा के लमारल जात बा. अइसने बंदी फेर तीन आ दस मार्च के करावल जाई.\nकेन्द्र सरकार शुक का दिने तमिलनाडू के कुडनुकुलम इलाका में काम करे वाला तीन गो एनजीओ के लाइसेंस रद्द कर दिहलसि काहे कि ई लोग चंदा से मिलल धन के इस्तेमाल सही काम में ना कर के परमाणु विरोधी अभियान चलावत रहुवे.\nकपिल सिब्बल फेरु सोशल मीडिया का खिलाफ बोलत कहले बाड़न कि जब प्रेस आ टीवी पर नियम लागू होला त सोशल मीडिया पर काहे ना लागू होई. कहलन कि ई कहला से काम ना चली कि ओह लोग के सर्वर दोसरा देश में बा एहसे ऊ लोग एहिजा के नियम माने खातिर मजबूर नइखे.\nपश्चिम बंगाल में एगो अउर कांग्रेसी मंत्री श्रम राज्य मंत्री रबीना यास्मीन के कहना बा कि उनुका के भाव नइखे दिहल जात आ सरकारी कार्यक्रम भा महत्वपूर्ण बइठकन में बोलावा नइखे भेजल जात.\nजी स्पेक्ट्रम घोटाले में केंद्रीय गृह मंत्री पी चिदंबरम के भूमिका जांचे खातिर सुप्रीम कोर्ट में एगो अउर याचिका दायर भइल बा. एकरा के सेंटर फॉर पब्लिक इंटरेस्ट लिटिगेशन नाम के गैर सरकारी संगठन दायर कइले बा.\nनितिन गडकरी का निर्देश का बावजूद कर्नाटक भाजपा में अंतर्कलह जारी बा. येदियुरप्पा छरियाइल बाड़न कि उनुका के सत्ताइस फरवरी से पहिले फेरु मुख्यमंत्री बना दिहल जाव ना त …\nनयी दिल्ली के प्रगति मैदान में नौ दिन ले चले वाला बीसवाँ पुस्तक मेला के उद्घाटन आजु कपिल सिब्बल करे वाला बाड़े.\nयुपी के टीईटी परीक्षा घोटाला का सिलसिला में माध्यमिक शिक्षा परिषद के सचिव रहल प्रभा त्रिपाठी इलाहाबाद उच्च न्यायालय में याचिका लगा के आपन गिरफ्तारी रोकवावे के गोहार लगवले रहुवी. अदालत प्रभा त्रिपाठी के गिरफ्तारी पर रोक लगा दिहलसि. एह मामिला में शिक्षा निदेशक संजय मोहन पहिलही गिरफ्तार कइल जा चुकल बाड़े.\nभारत के पुरूष आ महिला हॉकी दुनु टीम ओलम्पिक क्वालिफायर के फाइनल में चहुँप गइल बा. पुरुष हॉकी टीम पौलेण्ड के चार दू से हरा के आ महिला हॉकी टीम इटली के हरा के फाइनल में चहुँपल. फाइनल में पुरुष टीम फ्रांस से महिला टीम दक्खिन अफ्रीका से मुकाबला करी.\nभारत के सानिया मिर्जा आ रूस के येलेना वेस्निया के जोड़ी दुबई ओपन टेनिस के महिला डबल्स के फाइनल में चहुँप गइल जहाँ आजु एह जोड़ी के मुकाबला लिजेल हूबर आ लिसा रेमण्ड के जोड़ी से होखे वाला बा.\nThis entry was posted in उत्तर प्रदेश, खेल, देश-दुनिया, बिहार and tagged टटका खबर, news in bhojpuri by Anjoria. Bookmark the permalink.


देशद्रोही के ताजपोशी – बतंगड़ 63 – Anjoria\nदिसम्बर 7, 2017 देशद्रोही के ताजपोशी, बतंगड़3\nराष्ट्रवादी भा भक्त भइल खराब बाति ना होखे बाकिर गुजरात चर्च के माथ अधिकारी, जिनका के आर्कबिशप के पदनाम से जानल जाला, एकरा के पाप का तरह मानेलें. पिछला दिने बाकायदा चिट्ठी लिख के ऊ सगरी ईसाईयन के आदेश दिहले बाड़न कि गुजरात चुनाव में राष्ट्रवादियन का खिलाफ भोट डाले लोग. उनुका एह बाति के फिकिर ध लिहले बा कि गँवे-गँवे पूरा देश राष्ट्रवादियन के प्रभाव में जाए लागल बा आ अगर गुजरात में ई लोग फेरु जीत गइल त राष्ट्रद्रोहियन के जीयल मुश्किल हो जाई. अब कवनो धर्माधिकारी एह तरह के बाति करे त ओकर संज्ञान लीहल जरुरी हो जाला. अब जब आर्कबिशप चाहत बाड़न कि राष्ट्रद्रोही ताकतन के जीत होखो त ऊ सगरी ईसाई समाज के कटघरा मे खड़ा कर देत बाड़न. उनुका चिट्ठी प सफाई देत उनुकर बोलतुआ के कहनाम रहल कि एह तरह के चिट्ठी कवनो पहिला बेर नइखे जारी भइल आ हर चुनाव के बेरा अइसन होत रहेला. त मान लेबे के चाहीं कि या त ईसाई समाज एह लोग के बाति ना माने भा मानेला आ राष्ट्रद्रोही ताकतन खातिर भोट करत रहेला. बाकिर हम एह बाति के माने ला तइयार नइखी. ईसाई समाज देश के दुश्मन ना ह आ ऊ एह दिसाईं अपना धर्माधिकारियनो के बाति प कान ना देव. अगर देत रहीत त गोवा आ उत्तर पुरुब के राज्यन में राष्ट्रवादी भाजपा के सरकार ना बनती सँ. बाकिर गुजरात के आर्कबिशप के बाति सुनीं त माने के पड़ी कि कांग्रेसी गोल उनुका नजर में राष्ट्रवादी ना ह.\nई त सभे मानी कि आर्कबिशप अइसन कुछ ना कहि सकसु जवन इटली के वेटिकन का राय से फरका होखो. त ई माने में कवनो उरेज ना होखे के चाहीं कि वेटिकनो मानेले कि कांग्रेस राष्ट्रवादी ना ह. ओह लोग के अपना इटली के बेटी का बारे में निकहा जानकारी होखबे करी. इटली के बेटी आ अब भारत के पतोहुओ एह हिसाब से राष्ट्रवादी ना हई काहे कि रहती त चर्च उनुका समर्थन में आगे ना आइल रहीत. अब एह राष्ट्रविरोधी गोल के मुखिया के जगहा महतारी का बदले उनुका बबुआ कै दीहल जाए वाला बा. आ एह गोल के राष्ट्रविरोधी भा देशद्रोही हम नइखीं कहत, हम त आर्कबिशप के कहना गोस्पेल टुरूथ मान के चलत बानी. हमरा जइसन आदमी के कवन औकात जे हतना बड़हन धर्माधिकारी के बाति काट सकीं. एहसे कांग्रेसी गोल के कवनो मनई के हमरा बाति से विरोध होखो त ऊ पहिले आर्कबिशप से पुछो कि ऊ अइसन काहे कहलन कि राष्ट्रवादियन के भोट ना देके ओकरा विरोधियन के भोट देबे के बा. गुजरात में राष्ट्रवादी भाजपा के विरोध कांग्रेसे करत बिया आ आर्कबिशप के कहना मानीं त कांग्रेस राष्ट्रवादी होइए ना सके.\nएगो अउरी बाति हमरा के जब तब परेशान करत रहेला कि भाजपा विरोधी सेकूलर लिबरल गिरोह के लोग मोदी समर्थकन के भक्त कहि के काहे बोलावेलें. जबकि भाजपा विरोधियन के लोग दलाल, चमचा आ ना जाने अउर का का कहेला. अउर त अउर अबहीं कुछ दिन पहिलहीं चुनावो आयोग हमहन के बबुआ के पप्पू मान लिहलसि. कोढ़ में खाज ई हो गइल कि अब आर्कबिशप भाजपा विरोधियन के एन्टी नेशनल मान लिहलन. अब देश के सबला बड़हन एन्टी नेशनल गिरोह के सरदारी बबुअवा के मिले जा रहल बा. कुछ लोग कहत बा कि गुजरात आ हिमाचल में जब हार तय बा त ओकर दोष बबुअवा के कपारे डाले के इन्तजाम काहें कइल जा रहल बा. ओह लोग के लोस देत हम अतने कहल चाहब कि नयका जनरल के हार मिलल दोसर बाति होखी. हारल आदमी के जनरल बनावल बहुते खराब लागी. एहसे नीमन बा कि बबुआ के ताजपोशी एह रिजल्ट का पहिलहीं हो जाव.\n(अतवार 26 नवम्बर 2017 का दिने कोलकाता से छपे वाला अखबार समाज्ञा में अँजोर भइल.)


एगो जाबांज सैनिक के कहानी बा फौजी में : दीपा नारायण – Anjoria\nदीपा नारायण भोजपुरी सिनेमा के महिला निर्माता हई आ अपना फिल्म “कब होई गवनवा हमार” खातिर राष्ट्रीय पुरस्कार जीत चुकल बाड़ी. दीपानाराण “कब कहब तू आई लव यू”, “ई रिश्ता अनमोल बा”, “कानून हमरा मुट्ठी में, आ “तू बबुआ हमार” जइसन सफल आ हिट फिल्म बना चुकल बाड़ी. अब उनुकर एगो नया फिल्म “फौजी” रिलीज होखे जा रहल बा जवना के नायक बाड़े भोजपुरी सिनेमा के “मर्द” अभिनेता शिवम तिवारी. कहली कि एह फिल्म में फौजी जीवन के बहुते अनछुवल पहलू देखावल गइल बा. कइसे एगो फौजी सरहद पर दुश्मन से लड़े का साथ साथ देश में खोखड़ हो चुकल व्यवस्थो से लड़े के पड़त बा ओकरा. फौजी के संगीत राज सेन आ आरपी ठाकुर के, नृत्य निर्देशन ओमी के आ कैमरा जगमिंदन हुन्डाल के बा. फिल्म् में शिवम तिवारी आ रानी चटर्जी का साथ विनय बिहारी, मनोज टाइगर, प्रिया शर्मा, सुधीर दलवी, दीपक भाटिया, समीर शेख आ संजय श्रीवास्तव बाड़े. सुदीप पाण्डे एगो मेहमान भूमिका में शामिल बाड़न. अपना बारे में बतावत दीपा नारायण कहली कि सिनेमा बनावल आ गीत गावल दीपा नारायण के पैशन ह आ अबले ऊ नाहियो त अठारह भाषा में गा चुकल बाड़ी. कहली कि अगर मौका मिलल त अतने भाषा में सिनेमो बनावे के कोशिश करीहें.


टटका खबर, 8 मार्च 2017, बुध – टटका खबर\nयूपी विधानसभा चुनाव के सतवां आ आखिरी दौर के चुनावो शान्ति का साथे पूरा हो गइल. पिछलका दौरन का मुकाबले एह दौर में सबले बेसी वोटिंग भइल. कुल्ह मिला के साठ फीसदी वोटर अपना वोटिंग अधिकार के इस्तेमाल कइले. पाँचो राज्यन के चुनाव पूरा होखे में यूपी के अलापुर आ उत्तराखंड के कर्णप्रयाग सीत प काल्हु बियफे का दिन वोट डालल जाई. अलापुर सीट प सपा उमीदवार आ कर्णप्रयाग सीट प बसपा उमीदवार के मौत हो गइला का चलते एह दूनू सीट प दुबारा परचा दाखिला करावल गइल रहे. अब एह जूनू सीटन प होखत वोटिंग का चलते आजु एक्जिट पोल देखावे सुनावे प चुनाव आयोग रोक लगा दिहले बावे. अब बियफे का साँझ साढ़े पाँच बजे का बाद एक्जित पोल के प्रसारण शुरु होखी.\nमतदान का दौरान जौनपुर में शाहगंज विधानसभा के पक्खनपुर में हार्ट अटैक पड़ला से एगो मतदानकर्मी के मौत हो गइल. मरे वाला मड़ियाहूं तहसील के भोड़ा गाँव के रहले आ श्री सहदेव इण्टर कालेज भोड़ा में चतुर्थ श्रेणी कर्मचारी रहलन.\nपश्चिम चंपारण जिला के गोपालपुर इलाका में जमीन ले के भइल झगड़ा में कदमवा गांव के एक आदमी के कदमवा घाट का नियरा गोली मार के जान ले लीहल गइल. ऊ ओह बेरा मझौलिया इलाका के सरिसवा बाजार से लवटत रहलन.\nसिद्धार्थनगर के बांसी क्षेत्र में एगो बस के चपेटा में आ के मोटरसाइकिल सवार दू गो नवहियन के मौत ठाँवे प हो गइल. दूनू जमुनी गांव के रहले आ बांसी का नियरा ई हादसा हो गइल.\nसारण जिला के बनियापुर इलाका के पुछरी बाजार के एगो गहना दुकान से असलहा देखा के दू लाख से बेसी के गहना लूट लीहले बदमाश. तीन गो मोटरसाइकिल से ई आठ गो बदमाश आइल रहले सँ.\nआजमगढ़-वाराणसी मेन रोड प मंगल देर राति रानी की सराय इलाका के बेलइसा मण्डी का नियरा एगो ट्रक मोटरसाइकिल के धक्का मार दिहलसि आ ओह प सवार जू गो नवहियन के ठाँवे प मौत हो गइल,\nTags: आजमगढ, एक्जिट पोल, चुनाव, जौनपुर, वाराणसी, सारण, सिद्धार्थनगर


राजीव दिनकर के चाहीं पाकिस्तानी दुल्हन – Anjoria\nराजीव दिनकर के चाहीं पाकिस्तानी दुल्हन\nभोजपुरी सिनेमा के चार्मिंग स्टार राजीव दिनकरो के जबाब नइखे. भारत से सानिया मिर्जा पाकिस्तान का गइली कि अब राजीव दिनकर के हिन्दुस्तान के पाकिस्तान के दुल्हनिया चाही. राजीव दिनकर अभिनीत एह फिल्म के नाम हवे ‘दुल्हनिया चाही पाकिस्तान से’ जवना में राजीव दिनकर, रवि किशन आ सुशील सिंह के तिकड़ी एक साथ आपन जलाव देखाई.\nफिल्म के निर्माता एह फिल्म खातिर पाकिस्तान से दुल्हन ले आवे का फिराक में बाड़े. ई जाने लायक बा कि राजीव दिनकर पहिला अइसन अभिनेता बाड़े जे रवि किशन का साथ चार गो फिलिमन में काम कइले बाड़न. एकनी के नाम ह ‘बलिदान’, ‘प्राण जाए पर वचन ना जाये’, ‘केहू हमसे जीत ना पाई’ आ ‘दुल्हनिया चाही पाकिस्तान से’.\nरवि किशन के ‘मल्ल युद्ध’\nमहुआ टीवी पर बालाजी टेलीफिल्मस के ‘‘सेनूर माँग टिकुली’’


स्टार ना, सभ्यता-संस्कृति आ परम्परा चलेले – डॉक्टर सुनील – Anjoria\nJun 15, 2010 डाक्टर सुनील कुमार, दामिनी\nबिहार झारखंड मोशन पिक्चर्स एशोसिएशन के अध्यक्ष डाक्टर सुनील कुमार के फिल्म उद्योग में हरफनमौला का रूप में जानल जाला. ऊ सफल एमबीबीएस डाक्टर हउवें, सफल वितरक हउवें, सफल प्रशासक हउवें, आ एगो सफल राजनीतिज्ञ का साथ-साथ एगो सफल निर्मातो हउवन. डा॰ सुनील अबले तीन गो फिल्में बनवले बाड़न. बंगला में कुली, आ भोजपुरी में चाचा भतीजा आ दामिनी. तीनो फिल्म बाक्सआफिस पर जर्बदस्त हिट भइली सँ. पेश बा डाक्टर सुनील से भइल बातचीत के कुछ अंश:-\nसुनील जी रउरा बिजेम्पा के अध्यक्ष, बिहार शरीफ से विधायक, एगो डाक्टर, फिल्म वितरक, आ निर्मातो हईं. अतना सारा काम आ व्यस्तता का बावजूद रउरा फिल्म निर्माण खातिर समय कइसे निकाल लेनी? का फिल्म निर्माण राउर पेशा बन गइल बा?\nदेखीं. जवन करीले मन लगा के करीले. आ कवनो काम अगर रउरा दिल से करब त सगरी शक्तिय रउरा के ओहमें सफलता दिआवे में लागिये जाले. एहीसे लोग हमरा के हर क्षेत्र में सफल मानेला. रहल बात फिल्म निर्माण के, त ई हमार पेशा ना ह. फिल्म बनाइले लोग के राह दिखावे खातिर. जब बंगला में कुली बनवले रहीं तवना घरी लोग मिथुन चक्रवती के लोग भूला गइल रहे. बाकिर जब फिल्म बनल आ रिलीज बइल त बंगला फिल्मन के सगरी रिकार्ड टूट गइल. ओकरा बाद मिथुन चक्रवर्ती के बंगला फिल्मों में रिइण्ट्री भइल. ओह फिल्म के पूरा शूटिंग हम मैसूर आ हैदराबाद में कइले रही.\nभोजपुरी फिल्मन के निर्माण में कइसे अइनी?\nजब भोजपुरी फिल्म पुनर्जीवित भइल त लोग बोले लागल कि एहिजा सिर्फ स्टार कास्ट वाला फिल्मे चलेला. बाकिर हमार मानल ह कि क्षेत्रीय भाषा का फिल्मन में स्टारडम ना चले. अगर भाषा के आत्मा में समेट के निकहा कहानी पर फिल्म बनावल जाव त जरुरे चली. इहे सोच के भोजपुरी फिल्म निर्माण में उतरनी.\nचाचा भतीजा के योजना कइसे बनल?\nसाल 2005 में जब राज्य में सरकार बदलल आ बदलाव आइल त हम बिहार के बदलत परिवेश देखत नौजवानन पर ध्यान केन्द्रित करत एगो कहानी तइयार कइनी, ओह पर काम कइनी आ एह बात के पूरा ध्यान रखनी कि फिल्म स्वस्थ मनोरंजन का साथे मार्गदर्शको साबित होखे. अइसनके भइबो कइल. फिल्म पूरा हिन्दुस्तान में धूम मचवलसि. ओकर पूरा शूटिंग हम बिहारे में कइनी आ उहो नया कलाकारन का साथ.\nचार साल बाद फेर दामिनी के नींव कइसे पड़ल?\nहमरा जिम्मेदारी सकारे में बड़ा मजा आवेला. दामिनी का निर्माण के पीछे कई गो कारण रहे. एक त एन कुछ दिन से भोजपुरी सिनेमा के निर्माण से अनसा गइल रहीं. लोग भोजपुरी सिनेमा के बदनाम करत रहे. बोलत रहे कि बिना अश्लीलता के भोजपुरी फिल्म बनिये ना सके. दोसरे ई कि निर्माता के सगरी पइसा स्टार कलाकारन के देबही में खतम हो जाला आ ऊ लोग बढ़िया फिल्म ना बना पावे आ तब फिल्म असफल हो जाले. दामिनी बना के हम सभके देखावल चाहत रहीं कि अगर मजगर कहानी होखे आ ओकरा के नया तरीका से परोसल जाव त निश्चित तौर पर दर्शक ओकरा के पसंद करीहें. चाहे ओह फिल्म में स्टार होखस भा ना. काहेकि दर्शको बढ़िया फिल्म देखे खातिर खोजत रहेले.\nदामिनी जइसन फिल्म के विषय रउरा दिमाग में कइसे आइल?\nदेखीं, क्षेत्रीय भाषाई फिल्मन में अगर रउरा ओहिजा के सभ्यता-संस्कृति परम्परा से हटके फिल्म बनाएब त निश्चित तौर पर असफल साबित होखब. एहीसे हम एहिजा के सभ्यता-संस्कृति अउर परंपरा के अनुरूप दामिनी बनवनी आ दामिनी का मुख्य भूमिका में रानी चटर्जी के लिहनी. काहे कि उनके में ऊ दम रहे जवन हमरा विषय के अनुकूल पर्दा पर काम कर सके.\nदामिनी के कइसन रिस्पांस मिलल बा?\nभोजपुरी सिनेमा का इतिहास में पहिला बेर अतना बड़ शुरूआत कवनो फिल्म के मिलल. उहो एगो नन स्टार कास्ट फिल्म के. भोजपुरी सिनेमा के तथाकथित सुपरस्टारनो के फिल्मन के अइसन ओपनिंग कबो ना लागल रहे, ना सराहल गइल रहे. अगर कवनो स्टार कास्ट वाली फिल्म बाक्स आफिस पर थोड़ बहुत चललो बा त ओहसे निर्माता के कवनो खास फायदा नइखे भइल. हँ स्टारन के जेब जरूर भर गइल.\nअब आगा के योजना का बा?\nहम चाहत बानी कि हमनी के निर्माता बंधु एह सगरी पहलुअन के ध्यान में राख के फिल्म बनावस जवना से भोजपुरी सिनेमा के मान-सम्मान बढ़े. हम फैसला लिहले बानी कि अब हर साल एगो फिल्म जरूर बनाएब. अगिला फिल्म सेट पर कब जाई ई अबही तय नइखी कइले बाकिर कहानी पर काम चल रहल बा. कलाकारन में विराज भट्ट आ रानी चटर्जी जरूर रहीहें. एगो नया हिरोईन से भोजपुरी इण्डस्ट्री को परिचय कराएब.\n(स्रोत : उदय भगत, आ रंजन सिन्हा से अलग अलग)


Bhojpuri: पवन, निरहुआ आ खेसारी के फिल्म जवन देखल जाए के चाहीं, पढ़ीं… – Sachcha Dost Domain Regd. ID: D414400000 002908407-IN Editor - vinayak Ashok Jain (Luniya) 8109913008\nBhojpuri: पवन, निरहुआ आ खेसारी के फिल्म जवन देखल जाए के चाहीं, पढ़ीं…\nApr 6, 2021 Best Bhojpuri Movie, Bhojpuri, Bhojpuri news, Dinesh Lal Yadav, khesari bhojpuri, Khesari Ke film, Khesari Lal Yadav, Nirahua, Nirahua Ke film, pawan singh, Pawan singh Bhojpuri, Pawan Singh Films, Superhit bhojpuri Movie\nसिनेमा के समाज के आईना कहल जाला आ जवन सिनेमा समाज के समसामयिक विषयन पर फिल्म बनावेला, उ काफी सराहल आ पसंद कइल जाला. हालांकि सिनेमा के परिपाटी बहुते बड़ बा आ ओकर जौनर भी. ऐतिहासिक विषय पर पीरियड ड्रामा, बड़ शख्सियत पर बायोपिक, प्रेम-मोहब्बत पर रोमांटिक फिल्म, हंसी मज़ाक के विषय पर कॉमेडी फिल्म, सामाजिक विद्रूपता पर डार्क कॉमेडी, देशभक्ति पर पेट्रीऑटिक फिल्म, असल मुद्दा के हूबहू चित्रण पर रियलिस्टिक सिनेमा आदि बनत रहेला. एगो अइसहीं सिनेमा के जौनर जवन अस्सी-नब्बे के दशक में बड़ा लोकप्रिय भइल रहे, उ ह ‘लार्जर दैन लाइफ’ ड्रामा. हालांकि एह जौनर के फिल्म शुरूए से बनत रहल बा बाकिर ओह दू दशक में तेजी से अइसन पिक्चर के निर्माण भइल रहे.एह जौनर के कहानी में किरदार आ घटना अइसन होला जवन असल जिंदगी में संभव नइखे. एही से एकरा के लार्जर दैन लाइफ कहल जाला. भोजपुरी में त अभियो इहे चलता. हिन्दी सिनेमा त अइसन सब्जेक्ट के बहुत पहिले टाटा कहिके रियलिस्टिक सिनेमा के ओर बढ़ चुकल बा बाकिर भोजपुरी फिल्म उद्योग में उलट धारा बह रहल बा. एगो दौर रहे जब भोजपुरी फिल्मन में गाँव-खेड़ा के कहानी होखे, घर परिवार के कहानी होखे आ ओह में मुद्दा होखे, समाज के कुरीति पर चोट होखे, उत्सव आ उल्लास होखे, समाज के बुरा लोग आ बुरा समय हीं खलनायक होखे.\nइ सब कमी के बादो भोजपुरी में कुछ जुनूनी लोग आ अलग करे के कोशिश करे वाला लोग कुछ बढ़िया सिनेमा बनावे के समय समय पर कोशिश कइले बा. अइसन नइखे कि ऊ भोजपुरी फिल्मन में चल रहल सेट फार्मूला के एकदम अनदेखा कर देले होखे बाकिर ओकरा इस्तेमाल के बादो कुछ बढ़िया फिलिम बनल बाड़ी सन. हम पिछला कुछ साल में बनल फिल्मन के जिक्र करsतानी जवना के विषय धारा से हटके बा आ अच्छा प्रयोग बा. एह लिस्ट में पहिला नाम बा, निरहुआ के 2019 में आइल फिल्म शेर-ए-हिंदुस्तान के. ए फिल्म के लेखक निर्देशक बाड़े मनोज नारायण. फिल्म के कहानी नेपाल भारत के सदियन पुरान राजनीतिक आ सांस्कृतिक रिश्ता के बैकड्रॉप में आधारित बा. पिछला दू तीन साल में भारत आ नेपाल के बीच सीमा विवाद आ चीन-पाकिस्तान के साथे ओकरा सम्बन्ध के चलते खटास आइल बा बाकिर ओकरा के ठीक करे खातिर दूनू ओर से प्रयासो होत रहल बा. शेर-ए-हिंदुस्तान एगो अइसन नायक के कहानी बा जवन नेपाल के रास्ते भारत पर हमला करे के योजना बनावत आतंकवादियन से लोहा लेता आ दुनू देश के बीच रिश्ता बिगड़े से बचावत बा. फिल्म के ट्रीटमेंट आ कहानी में ताजगी बा आ एकर संगीत भी बड़ा सुंदर बा जवन लोकप्रिय भी भइल.एह लिस्ट में अगिला फिल्म खेसारी लाल यादव के बा- संघर्ष. ई कहानी बा एगो अइसन युवक के जवन एगो रूढ़िवादी सोच वाला अमीर बाप के बेटा बा बाकिर सोच में काफी प्रगतिशील बा. जब ओकरा बेटा के जगह बेटी हो जात बिया त नायक के पिता ओह बेटी के स्वीकार करे से मना कर देत बाड़ें. अतने ना, उ अपना बेटी खातिर घर से निकाल दिहल जाता. जवन इंसान कबो पैदल नइखे चलल रहत उ अपना स्वाभिमान आ मूल्य के रक्षा खातिर बिना चप्पल के जरत दुपहरिया में खलिहा गोड़े माल गाड़ी खींच के अपना परिवार के पेट पालत बा आ अपना बेटी के कलक्टर बना के समाज के संदेश देता. फिल्म के लेखक राजेश त्रिपाठी आ निर्देशक पराग पाटील बाडन.निरहुआ के ही एगो फिल्म रोमियो राजा कुछ दिन पहिले होली पर रिलीज भइल ह, उहो अलग विषय के लेके बनल बा. एह में शिक्षा क्षेत्र में निजीकरण के चलते ग़रीब लइकन के जिनगी के साथ होत खेलवाड़ आ शिक्षा माफिया के बढ़त प्रकोप पर चोट करत आ संदेश देत कहानी बा. फिल्म के ट्रीटमेंट बढ़िया बा आ स्टोरीटेलिंग भी.\nBihar board BSEB 10th result 2021: टीन की छत के नीचे बसी है बिहार’टॉपर्स की फैक्ट्री’, पढ़ें सिमुलतला स्कूल की हकीकत


क्रिकेटो से बेसी नशा सिनेमा के बा रविकिशन में – Anjoria\nआजु जब पूरा देश क्रिकेट का बुखार में तवाइल बा तबो रविकिशन अपना काम में लागल बाड़न. हिंदी, भोजपुरी समेत देश के करीब हर भाषा में काम करे वाला रविकिशन के बनत फिल्मन के गिनिती पचास के पार हो गइल बा. क्रिकेट मैच का दिनन में फिल्मी दुनिया सुस्ताये लागेले. कवनो नया फिलिम रिलीज ना होखे. रविकिशन के कहना बा कि क्रिकेट के पसन्द कइल दोसर बात ह आ ओकरा पाछा पगलाइल दोसर बात. मैच जीते आ हारे वाली टीम के भारत के हार भा जीत बतावलो से रविकिशन असहमत बाड़े आ कहेले कि एहमें देश के नाम ना जोड़े के चाहीं. ऊ भोजपुरिया दर्शकन से कहले कि मैचो देखीं सभे आ सिनेमो देखत रहीं.


आजु सबेरे कानपुर वाला विकास दूबे पुलिस के गोली से मरा गइल.\nबतावल जात बा कि यूपी पुलिस के दर्जन भर कारन के दस्ता विकास दूबे के ले के कानपुर ले आ गइल रहुवे जब विकास एगो पुलिस वाला के हथियार छीने के कोशिश कइलसि आ एही आपाधापी में कार पलटि गइल. एह हादसा के फायदा उठा के विकास भागे के कोशिश कइलसि आ मजबूरन पुलिस के गोली चलावे के पड़ल. घवाहिल विकास के लेके पुलिस अस्पताल चहुँपल जहाँ ओकरा मौत के एलान हो गइल.\nसवाल बा कि अब ऊ लोग का करी जे काल्हु छाती पीटत रहुवे कि योगी सरकार के मिलिभगत का चलते विकास दूबे के गिरफ्तार करे के नौटंकी कइल गइल बा. ओह लोग का साथे त धोखा हो गइल. अब का कही ऊ लोग ?\nअब ओह लोग के बयान हम अगवाहे बता दीहल चाहत बानी. अब कहल जाई कि विकास दूबे अपना आका सभ का बारे में खुलासा करे पर आमादा हो गइल रहुवे जवना का बाद ओह भंडाफोड़ के ना होखे देबे खातिर विकास दूबे के मार दीहल गइल. ई इनकाउन्टर ना, खुल्लमखुला हत्या कइल गइल बा.\nएकरे के कहल जाला – चित भी मेरी, पट भी मेरी, अंटा हमरा बाप के !


मुन्नर बाबा - प्रभाकर पांडेय - मैना: भोजपुरी साहित्य क उड़ान (Maina Bhojpuri Magazine)\nHome प्रभाकर पांडेय Bhojpuri Kahani मुन्नर बाबा - प्रभाकर पांडेय\nमुन्नर बाबा - प्रभाकर पांडेय\nमुन्नर बाबा कवनो जयोतिसी ना हउअन ना कथा बाँचेवाला पंडित। मुन्नर बाबा तS एगो साधारण गँवई हउअन। उनकी लगे दु-चारी कठा खेत बा। बस ओही में अझुराइल रहेने अउरी खाए-पीए भरी के कवनोगाँ उपजा लेने।\nमुन्नर बाबा के घर चमरटोली में बा अउरी इ चमरटोली गाँव की उत्तर में बा। गाँव में केहु की घरे विआह-सादी होखे उ मुन्नर बाबा के जरूर इयाद करेला। आ इयाद काहें ना करो भाई, जवले मुन्नर बाबा आपन टुमकी-नगाड़ा नाहीं ले के अइहें, माँगर कवनेगाँ पूजाई? हम देखले बानी की घर के मेहरारू गीत गावत पहिले मुन्नर बाबा की टुमकी-नगारा के पूजा करेनी कुली; ओकरी बादे अउरी कवनो काम सुरु होला।\nकबो-कबो जब गाँव में एके समय दु-तीन घरे विआह-सादी पड़ी जाला तS मुन्नर बाबा सबकी घरे जा-जा के आपन टुमकी-नगाड़ा बजा देलें। घर में से जब दुलहा अउरी ओकरी पीछे-पीछे गीत गावत मेहरारू निकलीहें कुली तS संगे-संगे मुनरो बाबा टिमटिमावत निकलिहें। कबो-कबो तS कवनो लइका मुन्नर बाबा से उनकर टुमकी-नगारा बजावे के माँगी अउरी लंठई में कस के बजा के फोड़ी दी तS मुन्नर बाबा खाली एतने कहिएँ की इ का कइलS ए बाबू। चल तोहरी घरे अब ओरहन दे तानी।\nसम्मती जरावे की दिने तS रातीखान जब मुन्नर बाबा आपन टुमकी-नगारा बजावत ओही टोला से चल दिहें तS लोग के पता चली जाई की अब सम्मती फुँकाए जाता।\nअब धीरे-धीरे मुन्नर बाबा बुढ़ात जा ताने अउरी उनकर टुमकी-नगारा बजावल कम होत जाता। आजु बहुत कम लोग उनुके अउरी उनकरी टुमकी-नगारा के इयाद करता जवने की बजह से उनकरी घर-परिवार में कवनो मनई इ टुमकी-नगारा बजावे के काम नइखे कइल चाहत। मुन्नर काका की संघे-संघे अब उनकर टुमकी-नगड़ो उपेछित हो गइल बा अउरी इ परमपरो। अब तS लोग मुन्नर बाबा के बोलावतो नइखे। बैंड, ढोल आदि बजवा के माँगर पुजवा लेता चाहें अउरी कवनो अनुस्ठान करवा लेता।\nमुन्नर बाबा आजु बेचैन बाने गाँव में इ बदलाव देखी के। उनकरा दुख बा की पहिले के लोग कहत रहल हS की जा मुन्नर के बोला ले आवे, मांगर पुजले के समय हो गइल बा अउरी आजु के लोग कहता की मुनरा के बोलवले के कवनो ताक नइखे, उ नाहीं आई तबो माँगर पुजइले बिना बाकी रही??? गाँवभरी के लोग-लइका उनके मुन्नर बाबा, मुन्नर बाबा कइले रहत रहल हS लोग अउरी आजु उनकर सुधी लेबेवाला केहु नइखे।\nएइसन बाती नइखे के पहिलहुँ मुन्नर बाबा के टुमकी-नगारा बजवले से उनकर खरचा-पानी चलत रहल हS??? अरे लोग उनके बीस आना अउरी सीधा-उधा दे देत रहल हS अउरी ओतने पर मुन्नर बाबा खुस रहत रहने हँS,पर उनकरा इ काम कइले में बहुते खुसी महसूस होत रहल हS। ए परमपरा के निरवाह कइल उ आपन जिम्मेदारी समझत रहने हँS अउरी मन लगा के इ काम करत रहने हँS। मुन्नर बाबा की इयाद बा की ऊ बहुत छोट रहने तS अपनी बाबा के संघे जाँ अउरी अपनी बाबा के टुमकी नगाड़ा बजावत देखें ओकरी बाद उनकर बाबूजीओ बजावल सुरु कइने अउरी मुनरो बाबा।\nआजु गाँव सहर हो गइल बा अउरी मुन्नर बाबा के फाटल टुमकी-नगारा मड़ई की एगो कोने में धइल आपन पुरनका गाथा इयाद कS रहल बा।


रवि किशन के डबल धमाका – Anjoria\nअगस्त 17, 2014 छपरा के प्रेम कहानी, पवन सिंह, मधु शर्मा, योद्धा, रवि किशन\nबहुत जल्दिए रवि किशन के दू गो जबरदस्त फिलिम रिलीज़ होखे जात बाड़ी सँ. पहिला होखी ‘योद्धा’ आ दुसरकी ‘छपरा के प्रेम कहानी’. दुनू फिलिम एही महीना रिलीज होखे वाली बाड़ी सँ.\n‘योद्धा’ फिलिम मे रवि किशन, पवन सिंह आ मधु शर्मा खास किरदार मे बाड़े. रवि किशन एगो खतरनाक विलेन बनल बाड़े. रवि के वेश भूषा बहुते अलग तरह के बा एह फिलिम मे. रवि एह फिलिम मे मधु शर्मा के जानी दुश्मन बनल बाड़े आ पवन से मधु के प्यार उनुका बरदाश्त का बाहर बा. फिलिम के निर्देशन राज सिप्पी के बा आ निर्माता हउवन समीर आफताब.\nयोद्धा फिलिम का ठीक उलट फिलिम ‘छपरा के प्रेम कहानी’ मे रवि किशन मधु शर्मा पर जान छिड़कत बाड़न. एह फिलिम मे रवि आ मधु के रोमांस देखे के मिली. ‘छपरा के प्रेम कहानी’ फिलिम के निर्देशन दयाल निहलानी के बा आ निर्माता हउवन राजेश कुमार जायसवाल.\n‘योद्धा’ आ ‘छपरा के प्रेम कहानी’ इ दुनू फिलिम एही महीना रिलीज होखी आ तब देखल बनी रवि किशन के डबल धमाका.


जोगीरा सारा रा रा – बतंगड़ 75 – Anjoria\nMarch 16, 2018 Editor बतकुच्चन, सतमेझरा 0\nचार दिन बाद फगुआ मनावल जाई. कुछ बदलल संस्कार, कुछ सेकूलरी, कुछ पर्याबरनियन के चीत्कार. सभ मिला के माहौल अइसन बनि गइल बा कि अबहीं ले कहीं रंगाइल पोताइल चेहरा नइखे लउकत. बरातियो लोग झमकावत चलत बा निफिकर हो के कि केहू रंग अबीर डाले वाला नइखे. आखिर हिन्दू परब ह फगुआ आ हिंदुवन के परब-तेवहार एही तरह गँवे-गँवे खतम हो जाई आ होखत-होखत हिन्दुस्तानो से हिन्दु ओही तरह बिला जइहें जइसे अगल-बगल के देशन से बिलात गइलें आ बिलात जात बाड़ें. अब कहब कि फगुआ के नाम ले के हम ई कवन कांदो-पाँको करे लगनी. का करीं, अबहीं ले देह में फगुनहट बयार छुआइल ना. पर्यावरण सचहूं खराब हो चलल बा.\nफगुआ का मौका पर जोगीरा गावे के परंपरा रहल बा. तरह तरह के कमेंटबाजी एही बहाने क लीहल जाला. एगो जोगीरा याद आवत बा – कव हाथ के धोती पेन्हा, कव हाथ लपेटा ? कव पान के बीड़ा खाया, कव बाप के बेटा ? जोगीरा सारा रा रा.\nएह जोगीरा के जवाब आखिर में देब. ओकरा पहिले कुछ हमहूं जानल चाहब. रउरा सभे के जवाब मालtम होखे त बताएब जरूर, अतना उमीद त हम करिए सकीलें रउरा सभन से. चलीं पहिला सवाल करत बानी – ऊ कवन आदमी ह जे गुजरात में जनेऊधारी बरहमन बनि जाला, कर्नाटक में जालीदार टोपी पहिर के सिजदा करे लागेला आ मेघालय में अपना के आर्थाडॉक्स ईसाई बतावे लागेला ? ओकर असल नामे ना, अगर मालूम होखे त ओकर जातो धरम बता देब.\nदोसर सवाल – कवना राज में नमाज पढ़ाए वालन के सरकारी तनखाह मिलेला आ मदरसन के हर तरह के इमदाद. मुसलमानी त्योहारन पर हर तरह के छूट आ सुविधा बाकिर हिन्दू त्योहारन पर तरह-तरह के रोक आ हिन्दू स्कूलन पर पाबन्दी ? ऊ के ह जेकरा के पूजा करत कहियो ना देखब बाकिर सिजदा में हाथ उठवले ओकर फोटू हमेशा देखे के मिल जाला ? जेकरा बुलु रंग पसन्द ह बाकिर भगवा रंग से भड़केला ? जेकरा विवेकानन्द से चिढ़ ह आ नजरूल ला नजर बिछा देला ?\nतिसरका सवाल – ऊ कवन हड़बड़ी रहुवे कि अपना सरकार के जात देखत ओह घरी के वित्त मंत्री आनन फानन में एगो कानून बना के चोर कारोबारियन के फायदा चहुँपा गइल ? रिजर्व बैंक के ओह गवरनर के का कहब जे एह विधान के फटाफट मंजूरी दे दिहलसि आ नयकी सरकार के एकरा बारे में कवनो जानकारी ना दिहलसि ?\nचउथा सवाल ई कि ऊ कवन गोल ह जवन भोट ला हिन्दूवादी रहेले आ जीतला का बाद सभकर साथ ले के चले के बाति करे लागेले ?\nपाँचवा सवाल – आखिर का बाति बा कि कांग्रेस का राज में कवनो करिखाह कारोबारी देश छोड़ के ना भागल बाकिर सरकार बदलते भागे लगले सँ ? अगर भाजपा से ओहनी के मिलिभगत बा त भगले काहें, आ कांग्रेस ओहनी के दुश्मन रहल त मौज कइसे मनावत रहलें ओह सरकार में ?\nआखिरी सवाल – इन्दिरा गाँधी बैंकन प सरकारी कब्जा का एही ला कइले रहुवी कि नागरवाला कांड करे में आसानी रहो, अपना लगुअन-भगुअन के अरबों-खरबों के करजा दीहल जा सके आ ओह करजा के लवटावे के जरुरत ना पड़े ? एही से जुड़ल सवाल इहो बा कि आखिर ऊ कवन धंधा भा कारोबार रहल इन्दिरा, राजीव, सोनिया के जे आजु ई परिवार दुनिया के माथ धनाढ्यन में गिनल जाला ?\nचलत-चलत शुरू वाला जोगीरा के जवाब ले लीं – सात हाथ का धोती पेन्हा, पाँच हाथ लपेटा. चार बान का बीड़ा खाया, एक बाप के बेटा. बाकी सवालन के जवाब रउरा सभे के खोजे के बा


टटका खबर : बियफे, 23 जुलाई 2015 (सबेर) – टटका खबर\nJul 23, 2015 News in Bhojpuri, टटका खबर, भोजपुरी में खबर.\nसेबी का शिकायत पर शेयर बाजार में घोटाला क के अपना करिया धन के उजरा बनावे वाला लोग नाहियो त पाँच छह हजार करोड़ रुपिया के चोरी करे वालन पर आयकर विभाग के नजर पड़ गइल बा. सेबी अइसन 900 कंपनियन के प्रतिबन्धित कर दिहले बावे जवनन पर संदेह बा कि ई लोग करिया के उजर करे में लागल रहुवे. एह कंपनियन के दाम दस गुना बीस गुना ले बढ़ जात रहुवे बाकिर कंपनी के खाता में ना त काम लउकत रहुवे ना मुनाफा.\nकेन्द्र सरकार के कहना बा कि निजता के अधिकार संविधान से मिलल मौलिक अधिकार ना ह एहसे एकरा के आधार योजना खतम करावे खातिर लागू ना कइल जा सके. कुछ लोग आधार कार्ड के जरूरी बनावे का खिलाफ अदालत में गोहार लगवले बा कि एह योजना के रद्द करा दीहल जाव.\nसुप्रीम कोर्ट जानल चलहे बा कि एक बेर राष्‍ट्रपति किहाँ से मौत के सजा का खिलाफ दायर दया याचिका ठुकरा दिहला का बादो का एकरा के राज्यपाल का सोझा भेजल जा सकेला. सवाल केन्द्र से पूछल गइल तके आ मुस्लिम परस्त नेता आ मीडिया केहु तरह एह फाँसिए के लटका देबे का फेर में लागल बाड़न.\nसंसद के मानसून सत्र के तिसरको दिने कुछ विपक्षी सांसदन के बवाल जारी बा. सोनिया के शिकायत बा कि संसद के कैमरा जान बूझ के विपक्ष के नइखे देखावत. आजु संसद में सुषमा स्वराज ओह कांग्रेसी नेता के नाम के खुलासा कर सकेली जे उनुका से घोटाला के आरोपी मंत्री के राजनयिक पासपोर्ट जारी करे खातिर दबाव डालत रहुवे.\nचंदन आ भुजंग के उपमा दे के अपना के चंदन बतावे वाला नीतीश कुमार जब फँस गइलन त कह दिहलन कि ऊ लालू के साँप नइखन कहले. ऊ त भाजपा का बारे में कहले रहलें. एही पर बिहार विश्वविद्यालय के लंगट सिंह काॅलेज के भोजपुरी विभागाध्यक्ष डा. जयकान्त सिंह जय के एगो दोहा सामने आइल बा कि –\nअधम प्रकृति जो जन रहे, का कर सकत सुसंग/ चंदन के गुन गहत कहाँ, लिपटल रहत भुजंग.\nनीच सुभाव के आदमी बढ़िया संगत में रहियो के कबो नीमन ना बन पावे. चंदन के पेड़ से लपटइला का बावजूद साँप में कबो ओकर सुवास ना आ पावे!\nजइसहीं पता चलल कि राष्ट्रीय उच्चतर शिक्षा अभियान से मिले वाला अनुदान से महरूम रह जाए के पड़ी अगर नैक से मान्यता ना मिलल त 40 गो अंगीभूत काॅलेज नैक का लगे आवेदन दिहले बाड़े मान्यता खातिर. अबहीं महज 31 गो अंगीभूत काॅलेजन आ ललित नारायण मिश्र मिथिला विश्वविद्यालय के नैक से मान्यता मिलल बा बिहार में.\nसारण जिला के खैरा इलाका के धोबवल गाँव का लगे एगो फाइनेंस कंपनी के कर्मचारी के मोटरसाइकिल से गिरा के दोसरा मोटरसाइकिल से आवत बदमाश डेढ़ लाख रुपिया लूट ले भगलें.\n25 तारीख के पीएम बिहार का दौरा पर आवे वाला बाड़न आ ओकरा से पहिले माहौल बनावे में लागल केन्द्र सरकार बिहार के पहिलका कृषि विश्वविद्यालय के मंजूरी दे दिहलसि आ एकरा अपग्रेडेशन ला 295 करोड़ रुपिया के खर्च मंजूर क लिहलसि.\nसारण जिला के गड़खा प्रखंड कार्यालय के गार्ड कार्यालए का एगो कोठरी में बंद क के एगो बीडीसी सदस्य के पिटाई क दिहलसि. बाद में पुलिस चहुँपल आ पिरौना के एह बीडीसी सदस्य के कोठरी से निकललसि. बतावल जात बा कि बीडीओ का आदेश पर ई पिटाई भइल.\nसारण के गड़खा इलाका के एगो व्यवसायी से कुछ दिन पहिले करीब साढ़े तीन लाख रुपिया लूट ले जाए वाला अपराधी के एकमा थाना के सबइंसपेक्टर लुधियाना जा के पकड़ले रहलें. एह खातिर उनुका के पाँच हजार रुपिया के ईनाम दिहलन पुलिस कप्तान.\nस्नातक विभागन के प्रमुख होखला का बावजूद प्रतिकुलपति से जेपी विश्वविद्यालय के कुलपति कवनो राय मशविरा ना करत रहलें. एह अनदेखी से नाराज हो के प्रतिकुलपति लोकेशचंद्र प्रसाद इस्तीफा दे दिहले बाड़न. हालांकि इस्तीफा अबहीं कुलाधिपति किहां मंजूर नइखे भइल.\n17 जुलाई का दिने आमडाढ़ी आ एकमा गाँव के लोगन का बीच भइल बवाल में अबहीं ले 78 लोग के नाम लिखल जा चुकल बा थाना में दायर मुकदमा में. काल्हु एह बारे में पाँचवा एफआइआर लिखल गइल बा.\nमंगल रात बेतिया लौरिया सड़क पर एगो मोटरसाईकिल आ टमटम के टक्कर में टमटम चालक आ घोड़ा के मौत हो गइल जबकि मोटरसाइकिल चालक अब तब के हाल में अस्पताल में भरती बा.\nमऊ जिला के घोसी कोतवाली इलाका के एगो पूजा स्थल पर माॅंस के लोथड़ा फेंक के इलाका के हालात बिगाड़े के कोशिश भइल बाकिर प्रशासन समुझा बुझा के हालात काबू में राखे में सफल रहल. अगर अइसने कवनो घटना दोसरा समुदाय का साथे भइल रहीत त हालात सम्हारल अतना आसान ना रहल रहीत.\nचकिया से लापता नौ बरीस के लड़िका फिरोज राजस्थान का बिजनौर के किशोर गृह में होखला के जानकारी पुलिस के भेजल गइल बा ओहिजा से.\nबलिया के भीमपुरा इलाका के शाहपुर टिटिहां गांव का लगे एगो मोबाईल कंपनी के दू गो सेल्स मैन के लूट लिहले बदमाश आ अपना मोटरसाइकिल से फरार हो गइले. सेल्समैनन का लगे करीब 63 हजार के रिचार्ज कूपन आ पाँच गो नया मोबाइल सेट रहुवे. ओहनी के मोटरसाइकिलो लूट ले गइलें सँ.\nबलिया शहर में काल्हु गदहन के जुलूस निकलल जवना में शामिल कांग्रेसी गहगह रहलें. गदहा सभ केन्द्र सरकार आ भाजपा मुख्यमंत्रियन के पोस्टर लटकवले रहलें सँ अपना गरदन में आ हेंचू हेंचू करत लोग के मनरंजन कइले सँ.\nसोनभद्र के कांशीराम कालोनी में मगरमच्छ घुस आइल रहुवे मंगल का रात जवना के लोग केहू तरह रसरी के फँसरी लगा के बान्ह लिहल आ वन विभाग के सँउप दिहल. वन विभाग बाद में ओह मगरमच्छ के बेलन नदी में छोड़ दिहलसि.\nबुध का दिने वाराणसी के नारायणपुर में एगो मोटरसाइकिल से कचरा के 14 बरीस के एगो लड़िकी के मौत हो गइल. हादसा देखत लोग चहेट के मोटरसाइकिल वालन के पकड़ लिहलें आ धुनाई कइला का बाद पुलिस के दे दिहले. बेचारी लड़िकी घर से सामान खरीदे खातिर निकलल रहुवे आ दुकान खातिर सड़क पार करत घरी एह हादसा के शिकार हो गइल.\nबिहार विधानसभा चुनाव से पहिले जाति जनगणना मुद्दा पर पूरा राज्य के माहौल के जातिगत आधार पर गोलबन्दी करे में जुटल बाड़न लालू प्रसाद. काल्हु पटना में कहलन कि चुनाव में कमंडल के आन्ही के मंडल के तरजुई पर उतार के रहीहें. 26 जुलाई का दिने गाँधी मैदान में एक दिन के उपास पर बइठे के आ 27 जुलाई का दिने बिहार बंद करावे के एलान कइले बाड़न लालू प्रसाद.\nकेन्द्र सरकार फेरू कहले बिया कि इस्लामिक स्टेट के बंधक बनावल 39 गो हिन्दुस्तानी सुरक्षित बाड़े आ सरकार लगातार इरान के सरकार से एह बारे में संपर्क बनवले रखले बिया.\nग्रीस के संसद ओहिजा के अर्थव्‍यवस्‍था उबारे खातिर जरूरी सुधारन के दुसरको विधेयक के मंजूरी दे दिहलसि. सरकारे के बंवारा गुट के विरोध का बावजूद विपक्ष के समर्थन से विधेयक पास करा लिहलसि ग्रीस सरकार.\nपेशावर के आतंकी हमला का पाछे भारत के हाथ बतावत पाकिस्तान सरकार के कहना बा कि ऊ एकर सबूतो जल्दिए सामने ले आई. ओकर इहो कहना बा कि रूस के उफा शहर में उहे कहले रहुवे कि एनएसए स्तर के बातचीत होखो.


Bhojpuri में पढ़ें- बिहार में NDA के मेल लुका-छिपी के लमहर खेल - mlc chunav 2022 nda matches in bihar ashok kumar sharma bhojpuri – News18 हिंदी\nmlc chunav 2022 nda matches in bihar ashok kumar sharma bhojpuri\nBhojpuri में पढ़ें- बिहार में NDA के मेल लुका-छिपी के लमहर खेल\nलौडइसपीकर से गीत बाजत रहे, कहे के तs सभ केहू आपन,आपन कहाये वला के बा… सुमेसर चा कहले, गीत के भाव के बेलकुल ठीक बा. आज के समय में के आपन बा ? के पराया ? समझल बहुत मोसकिल बा. घर-परिवार होखे भा राजीनित के संगी साथी, रिस्ता-नाता के कवनो भरोसा नइखे रह गइल.\nLast Updated : April 26, 2022, 16:29 IST\nअब बिहारे एनडीए के हाल देख लs, कहे के तs मेल बा लेकिन भीतरे भीतरे शह मात के खेल बा. जदयू अउर भाजपा के नेता दोल्हा -पाती के खेल रहल बाड़े. एक टेक ऊपरे तs एक टेक नीचे. थाहे नइखे लागत कि दूनो दल के मन में का चल रहल बा. मधेसर चा कहले, जदयू-भाजपा में खटपट कवनो नाया बात बा ? 2020 में जब बड़ भाई के ओहदा बदल गइल तब्बे से गगरिया तोर कि मोर हो रहल बा. कतनो लड़ाई होखे लेकिन दून्नो के एक दोसरा के बिना गुजारा नइखे. अंदाजीफिकेशनो के भी हद बा. दूनो दल में जब जब रगरा-झगरा होला तब तब लोग-बाग सरकार बनावे- गिरावे के पहड़ा पढ़े लागे ले. दू साल से इहे सुन रहल बानी कि सरकार आज बदल जाई कि काल्ह बदल जायी. लेकिन बिहार में एनडीए सरकार के गाड़ी सरपट भाग रहल बिया. सरकार बनावल-गिरावल का गुरिया-पुतरी के खेल हs!\nसांप सीढ़ी के खेल\nमधेसर चा माने खातिर तइयारे ना रहन कि इफतार के रफतार से जदयू-भाजपा के गाड़ी पटरी से उतर जाई. उ कहले, गिरीह मंतरी के पटना अइला के बाद सब अफवाह सुखल पतई जइसन हावा में उड़िया गइल. जे भाई लोग नाया सरकार के गुना भाग में मशगूल रहन उनकर तs टोटल कलकुलेशने गड़बडा गइल. राजनीत सांप-सीढ़ी के खेल हs. कबो ऊपर, कबो नीचे. ऊपरे जाये खातिर भाजपा अउर जदयू, दूनो देने से पासा फेंका रहल बा. लेकिन का एकरा से सरकार गिर जाई ? सुमेसर चा तमक के कहले, आच्छा बताव ! राजद के इफतार पाटी में जवन सीन रहे का ऊ एनडीए के सुहाये वला रहे ? जदयू के नेता कह रहल बाड़े कि राजद के नेवता के इज्जत करे के खेयाल से ऊ लोग इफतार पाटी में शामिल भइले. लेकिन चिराग पासवान भी तs रामविलास पासवान के बरसी में नेवता देले रहन, लेकिन जदयू के कवनो नेता ओकरा में शामिल ना भइल रहन. का उनकर नेवता के कवनो इज्जत ना रहे ? सुमेसर चा टेबुल के ठोक के कहले, हमार तs कहनाम बा कि इफतार पाटी के नाम पs खूब राजनीत भइल. जदयू देने से भाजपा के चेतावल गइल कि तीर से तकरार मत करs ना तs तरकश बदलत देर ना लागी . ई सही बात बा कि गिरीह मंतरी के पटना आवे से सीन बदल गइल. लेकिन सिनेमा तs एक्के रील के रहे जे शुक के दिन रीलिज हो के हलचल मचा गइल. अगिला दिन डैमैज कंट्रोल के कोशिश भइल. ई लुकछिपी के खेल से पबलिक के भरमा रहल बाड़े नेता.\nलड़ंत-भिड़ंत बस मुंहजबानी बा\nसुमेसर चा के बात काट के मधेसर चा कहले, ई सभ केहू जानत बा कि भाजपा के अलग सोच बा अउर जदयू के अलग. दूनो दल के बीच कई मुद्दा पs मतभेद बा. एकरा में जातिगत जनगणना सबसे बड़ अड़चन बा. जदयू नागरिकता संसोधन कानून के समर्थन कइले रहे. लेकिन बिहार में नेशनल सिटीजन रजिस्टर लागू करे से इंकार कर देले रहे. अब समान नागरिक संहिता के सवाल पs दूनों दल के नेता आपस में भिड़ रहल बाड़े. लेकिन एह लड़ाई के अंजाम अभी तक ऊहां नइखे पहुंचल कि सरकार गिर जाई. जरूरत के मोताबिक दूनो दल समय समय पs कम्प्रमाइज भी कर रहल बा. लड़ंत-भिड़त सभ मुंहजबानी बा. चुनाव से पहिले आरपार के नौबत ना आयी. सत्ता के भौकाल केकरा निमन ना लागे ? सरकार रही तब्बे भौकालो रही. गिर जाई तs केकरा का भेंटाई ? अगर जदयू के एह पार दिक्कत बा तs ओह पार एकरो से बेसी दिक्कत बा. 2017 में ऊ एकर नतीजा भोग चुकल बा. का जदयू राजद के साथे फ्रीहैंड काम कर सकेला ? नीतिगत मामला में भले जदयू, राजद के नजदीक हो सकेला लेकिन मन से मन से मेल मोसकिल बा. अगर मन से मन के मेल संभव होइत तs कहिए सत्ता के खेयाली पोलाव पाक गइल रहित. जदयू के भाजपा से ही पटरी बइठी, भले कतनो तकरार होखे. स्पीकर के मुद्दा पs भाजपा-जदयू में केतना गरमा गरमी भइल रहे. सिकाइत दिल्ली तक पहुंच गइल . लेकिन जदयू नरम पड़ गइल अउर मेलमिलाप हो गइल.\nलड्डू लड़ी तs बुनिया झरी\nसुमेसर चा कहले, का बात कह रहल बाड़s मधेसर ! का मुंहजबानी लड़ाई से नोकसान ना होखे ? मतभेद बढ़त बढ़त एक दिन मनभेद में बदल जाला. बोचहां उपचुनाव में का भइल ? भाजपा कंडिडेट के 36 हजार से भी बेसी भोट से हार भइल. जनकार लोगन के कहनाम बा कि भाजपा के पक्ष में जदयू के भोट ट्रांसफर ना भइल, एह से ओकर करारी हार भइल. भाजपा के सीनियर लीडर अउर सांसद सुशील मोदी भी बोचहां में जदयू- भाजपा के तालमेल पs सवाल उठइले रहन. मंत्री, मुखमंत्री के परचार के बाद भी एनडीए (भाजपा) के हार, संकट के संकेत बा. बिहार विधान परिषद के चुनाव में भी दूनो दल के मेलजोल में कमी रहल. एकरा चलते दस सीट के नोकसान भइल. अगर भाजपा-जदयू के झंझट के इहे हाल रही तs आगे के चुनाव में का होई ? सत्ता मुट्ठी में बंद बालू हs, तनिको ढील भइल कि फिसल जाई. ई लुकाछिपी के खेल एकदिन बंटाधार कर दी. कहल गइल बा कि लड्डू लड़ी तs बुनिया झरी. एह तर्क पs मधेसरा चा चुप हो गइले. ऊ कहले, राजनीति के एक ना अनेक रंग बा. कब कवन रूप बदली, केहू ना बता सके.\nTags: Article in Bhojpuri, Bhojpuri, Bihar election\nFIRST PUBLISHED : April 26, 2022, 16:29 IST


खुशी सम्हरले नइखे सम्हरात – Anjoria\nजनवरी 28, 2011 अँजोरिया, प्रकाशन, समस्या\nअँजोरिया के पूरा परिवार बिटोर लिहला का बाद जवना उत्साह से रउरा सभे अंजोरिया पर जुटत बानी ओकरा से रोजे कवनो ना कवनो समस्या खड़ा हो जा रहल बा. हमनी के होस्ट के कहनाम बा कि रोजे सर्वर बइठ जात बा आ मजबूरन हमरा अँजोरिया के दोसरा बढ़िया आ तेज सर्वर पर शिफ्ट कर के पड़ रहल बा.\nआशा बा कि दू तीन दिन में ईहो समस्या सलटि जाई आ तब हमनी का खुशी खुशी अँजोरिया के आनन्द ले पायब.\nतब तकले छोट मोट असुविधा के नजरअन्दाज कर दीं. एही चलते नया सामग्रीओ नइखे डालल जात.\nरउरा सभे के नेह के आकांक्षी,\nप्रकाशक संपादक, अंजोरिया समूह\nनइखीं जानत कि का हो गइल ?